title: NBA-kausi 1961–1962

text: NBA-kausi 1961–1962 oli NBA-liigan 16. kausi. Runkosarja alkoi 19. lokakuuta 1961 ja loppui 14. maaliskuuta 1962. Pudotuspeleissä seitsemänteen otteluun venynyt finaalisarja päättyi 18. huhtikuuta ja mestaruuden vei neljännen kerran peräkkäin Boston Celtics voittamalla Los Angeles Lakersin otteluvoitoin 4–3.V=voitot, H=häviöt, V%=voittoprosentti


title: NBA-kausi 1960–1961

text: NBA-kausi 1960–1961 oli NBA-liigan 15. kausi. Runkosarja käynnistyi 19. lokakuuta 1960 ja päättyi 12. maaliskuuta 1961. Pudotuspelien päätteeksi, 11. huhtikuuta, Boston Celtics otti kolmannen peräkkäisen mestaruutensa voittamalla St. Louis Hawksin finaalisarjassa otteluvoitoin 4–1.V=voitot, H=häviöt, V%=voittoprosentti


title: Angelica Mandy

text: Angelica Joyce Mandy (s. 25. elokuuta 1992 Somerset, Englanti, Iso-Britannia) on englantilainen näyttelijä. Hänet tunnetaan parhaiten Gabrielle Delacourin roolista elokuvassa "Harry Potter ja liekehtivä pikari".


title: Justinas Lagunavičius

text: Justinas Lagunavičius (, 4. syyskuuta 1924 Kaunas – 15. heinäkuuta 1997 Kaunas) oli liettualainen koripalloilija. Hän edusti Neuvostoliiton maajoukkuetta.


title: Justinas Lagunavičius

text: Lagunavičius pelasi Helsingin kesäolympialaisissa 1952, jolloin Neuvostoliitto voitti hopeaa.


title: Eirik Glambek Bøe

text: Eirik Glambek Bøe (s. 25. lokakuuta 1975 Bergen) on norjalainen muusikko, joka on tullut tunnetuksi Kings of Convenience -popduosta. Duon toinen osapuoli on Eirikin ystävä Erlend Øye.


title: Eirik Glambek Bøe

text: Eirik kuului myös Skog -nimiseen indie pop-yhtyeeseen Erlend Øyen, Anders Waage Nilsenin ja Øystein Gjærder Bruvikin kanssa.


title: Eirik Glambek Bøe

text: Eirikin tyttöystävä on malli Ina Grung. Parilla on myös yksi lapsi.


title: Adrian Aucoin

text: Adrian Mark Aucoin (s. 3. heinäkuuta 1973 Ottawa, Ontario, Kanada) on uransa lopettanut kanadalainen jääkiekkopuolustaja ja olympiamitalisti. Hän pelasi NHL:ssä yhteensä 18 kautta, joiden aikana teki 1 108 ottelussa pisteet 121+278=399 ja keräsi 793 jäähyminuuttia. Aucoin pelasi yhdet olympialaiset ja MM-kilpailut.


title: Adrian Aucoin

text: Vancouver Canucks varasi Aucoinin viidennellä kierroksella . Hän pelasi yhden kauden Bostonin yliopistojoukkueessa ennen NHL-varaustaan. Aucoin pelasi varauksensa jälkeen kaksi kautta Kanadan maajoukkueessa, mutta siirtyi Canucksin farmijoukkueeseen toisella kaudellaan. Samalla kaudella hän pelasi myös Lillehammerin olympialaisissa ja voitti hopeaa. Aucoin pelasi myös alle 20-vuotiaiden MM-kilpailuissa vuonna 1993, ja hän voitti kultaa.


title: Adrian Aucoin

text: Aucoin debytoi NHL:ssä kaudella 1994–1995 ja teki ensimmäisessä ottelussaan maalinkin, mutta hän vakiinnutti paikkansa Canucksin kokoonpanossa kaudella 1996–1997. Vuonna 1999 Aucoin palkittiin Canucksin parhaalle puolustajalle annettavalla Babe Pratt -palkinnolla. Aucoin pelasi ainoat MM-kilpailunsa vuonna 2000, joista ei voittanut mitalia.


title: Adrian Aucoin

text: Canucks myi Aucoinin ja vuoden 2001 toisen kierroksen varausvuoron Tampa Bay Lightningiin kaudella 2000–2001. Kaupassa Canucks sai Tampalta maalivahti Dan Cloutierin. Aucoin kaupattiin heti Lightning-kauden päätyttyä Aleksandr Haritonovin kanssa New York Islandersiin. Kaupassa Lightning sai Mathieu Bironin ja vuoden 2002 toisen kierroksen varausvuoron. Islandersissa Aucoin teki kolmannella kaudellaan 2003–2004 yhden kauden piste-ennätyksensä (44 pistettä). Hän pelasi myös ssa.


title: Adrian Aucoin

text: Kahden Calgaryssä pelatun kauden jälkeen Aucoin siirtyi kaudeksi 2009–2010 Phoenix Coyotesiin. Aucoinin sopimus oli yksivuotinen ja hän sai 2,25 miljoonaa dollaria kaudessa. Kesäkuussa 2010 hän teki Coyotesin kanssa kaksivuotisen, neljän miljoonan dollarin arvoisen jatkosopimuksen.


title: Adrian Aucoin

text: Heinäkuussa 2012 Aucoin teki yksivuotisen, kahden miljoonan dollarin arvoisen sopimuksen Columbus Blue Jacketsin kanssa. Työsulun lyhentämä NHL-kausi 2012–2013 jäi hänen uransa viimeiseksi.


title: Adrian Aucoin

text: Myös Adrianin serkut Keith ja Phil Aucoin ovat jääkiekkoilijoita. Heistä Keith on pelannut NHL:ssä.


title: Adrian Aucoin

text: Aucoinilla oli erinomainen lyöntilaukaus ja hän oli kiekollinen ja johtava oikealta pelaava puolustaja.


title: Unelmia (albumi)

text: Unelmia on suomalaisen laulajan Mikko Järvisen kokoelma-albumi vuodelta 2009. Levylle on koottu Järvisen tuotantoa vuosilta 1974–1981.


title: Trollfjord

text: Trollfjord on Austvågøyan saarella Norjan Lofooteilla sijaitseva kapea vuono. Vuono sijoittuu kokonaan Hadselin kunnan alueelle sijaiten Raftsundetin länsirannikolla. Vuonon pituus on kaksi kilometriä. Bergenin ja Kirkkoniemen välillä liikennöivät Hurtigruten-laivat tekevät matkansa aikana usein kierroksen vuonolla. Vuono on suosittu nähtävyys myös joidenkin muiden alueella kulkevien risteilyalusten reiteillä.


title: Kuuban koripallomaajoukkue

text: Kuuban koripallomaajoukkue edustaa Kuubaa koripallon miesten maajoukkuekilpailuissa.


title: Kuuban koripallomaajoukkue

text: Kuuba on päässyt olympialaisiin kuusi kertaa historiansa aikana. Paras sijoitus on Münchenin olympialaisista 1972, jolloin maa sijoittui kolmanneksi. Pronssipelissä Kuuba voitti Italian niukasti pisteellä luvuin 66–65.


title: Kuuban koripallomaajoukkue

text: Koripallon maailmanmestaruuskilpailuissa maa on esiintynyt neljä kertaa. Maan paras saavutus on vuoden 1974 kisoista, joissa maa sijoittui neljänneksi. Viimeksi maa on esiintynyt MM-kilpailuissa vuonna 1994, jolloin Kuuban sijoitus oli viidestoista. Amerikan-mestaruuskilpailuissa maan viimeisin esiintyminen on vuodelta 1999. Centrobasketissa Kuuba on ollut usein mitaleilla.


title: Daltonin kulttuuri

text: Daltonin kulttuuri oli kivikautinen varhaisten intiaanien metsästys- ja keräilykulttuuri 8500–7900 radiohiilivuotta eaa., eli 10500–9900 BP uncal., Daltonin perinne erosi varhaisemmasta paleointiaanien kulttuurista siten, että sitä ylläpitäneet ihmiset valmistivat kirveitä. Tämä kertoo metsäisestä ympäristöstä. Daltonin kulttuurin alue Mississippin ja Missourin laaksossa olikin rajusti metsittynyt ja metsittymässä, kun jääkausi oli päättynyt. Mammutit kuolivat sukupuuttoon ennen Daltonin kulttuurin alkua. Tällöin jääkauden jälkeisen pienemmän riistan metsästykseen keskittynyt Daltonin kulttuuri oli varhaisarkaainen.


title: Daltonin kulttuuri

text: Daltonin kulttuuri oli kivikautinen paleointiaanien Clovisin kulttuurista tai jostain sen lähikulttuurista kehittynyt metsästyskulttuuri eteläisessä Keskilännessä Yhdysvalloissa. Kulttuuri vallitsi Mississippin ja Missourin alueella. Se tunnetaan erityisestä lehtimäisestä, pitkästä keihäänkärjestä, joka saattoi olla uudelleen teroitettuna kolmiomainen muistuttaen nykyajan leipäveistä. Kun veistä tai keihäänkärkeä ei voitu enää teroittaa, siitä saatettiin tehdä pienempi työkalu, kuten kaiverrin.. Jotkut Mississippin laaksosta löydetyt Daltonin keihäänkärjet ovat hyvin suuria, jopa 38 cm pitkiä. Näitä on löydetty Arkansasin Sloanista, ja niiden materiaali on saatu luultavasti itä-keskisestä Missourista. Osa materiaalista on saatu 300 km:n päästä Burlintonita missä on serttiä.


title: Daltonin kulttuuri

text: Daltonin kulttuuri edustaa myöhäistä liittistä paleointiaanien kulttuuria ja varhaista arkaaista. Daltonin kauden alussa suurin osa jääkauden aikaisesta suurriistasta oli hävinnyt tai alkoi hävitä. Ilmasto lämpeni Daltonin kaudella. Daltonin ihmiset eivät vaeltaneet niin kauas metsästysretkillään kuin heidän edeltäjänsä Clovisin paleointiaanit, mutta kauemmas kuin heidän seuraajansa. Kaudelle oli ominaista jääkauden lopulle ominaisen ilmaston lämpiämisen aiheuttama ilmaston kostuminen ja lämpiäminen, jolloin metsä levisi monilla alueilla aron ja tundran tilalle. Entisellä preerialla kasvoi nyt metsiä. Eläinlajisto muuttui ja suurriista hävisi. Arkansas oli Daltonin kulttuurin aikana tammea ym. kasvavaa metsää ja ruohostoa. Daltonin kulttuurissa on nähty merkkejä sopeutumisesta vuodenaikojan mukaiseen luonnon antimien tarjontaan, toisina vuodenaikoina metsästettiin, toisina kalastettiin jne. Kaivausten mukaan esimerkiksi Arkansasissa asui noin 500 ihmistä. Alue oli sekä keräiltäviltään luonnonantimiltaan että riistaltaan rikasta. Yhdessä leirissä asuttiin tyypillisesti muutaman vuoden. Tyypillinen Daltonin paikka oli Brandin metsästysleiri Arkansasissa. Lacessa nykyisessä Poinsettin piirikunnassa oli suuri perusleiri.


title: Daltonin kulttuuri

text:
Greenen piirikunnan Sloanista on löydetty kauden hautausmaa, minne haudattiin vainajien mukana työkaluja. Monien työkalujen lisäksi haudoissa oli pieniä määriä punaokraa ja rautaoksidia, jotka olivat tyypillisiä paleoliittisen ja myöhemmänkin kivikauden hautalahjoja. Hautalahjoista suurin osa oli kirveitä ja keihäänkärkiä. Daltonin kulttuuriin liittyy myös kaapimia, kaivertimia, kivikirveitä, mikroliitteja. Daltonin kirves on varhain tunnettu raskas kirves Pohjois-Amerikasta ja sillä lienee kaadettu puita kanoottien ja asumusten tekoa varten. Puiset ja luiset jäänteet ajalta ovat harvinaisia.
Daltonin kulttuurin alalajeja ovat mm. Holland, Meserve, Greenbrier, Colbert, Hardaway ja Breckenridge.


title: Panssarintorjuntamies

text:
Panssarintorjuntamies on jalkaväkeen kuuluva panssarintorjuntakoulutuksen saanut sotilas.
Panssarintorjuntamiehiä koulutetaan jääkärikomppanioiden panssarintorjuntaryhmiin ja panssarintorjuntapartioihin sekä lisäksi panssarintorjuntakomppanioissa.
Panssarintorjuntajoukkueet ja -komppaniat saavat pääosin koulutuksen raskaalle singolle, lähipanssarintorjuntaohjukselle tai panssarintorjuntaohjukselle kun taas jääkärikomppanioiden pst-osat kevyelle ja raskaalle kertasingolle.


title: Panssarintorjuntamies

text: Suomen puolustusvoimilla käytössä olevat pst-aseet ovat vuonna 2009:Panssarintorjuntamiesten koulutushaaratunnuksena on mustalla pohjalla, harmailla reunuksilla oleva panssarivaunu, jonka tornissa osumaa kuvaava leimahdus.


title: Gregory Del Piero

text: Gregory Del Piero (s. 14. lokakuuta 1972 Sète, Ranska) on ranskalainen house DJ ja musiikkituottaja.


title: Gregory Del Piero

text: Gregory Del Piero aloitti DJ-uransa vuonna 1987. Kesällä 1998 hän tapasi newyorkilais-DJ:n Joe Claussellin tämän Ranskan-kiertueella. Tapaamisen jälkeen Del Piero päätti toteuttaa unelmaansa ja muutti San Franciscoon.


title: Gregory Del Piero

text: Del Pieron ensimmäinen single ”Don’t Hesitate” julkaistiin Subliminal Recordsin kautta. Hän teki myös useita remix-versioita eri artistien ja yhtyeiden kappaleista. Esimerkiksi Byron Stingily (Ten City), Susu Bobien, Keith Thompson (Raze/Break For Love), Jojo Haley, Pepper Mashay, Stephanie Cooke, Latrice Barnette, Bill "The Buddah" Dickens ja Kenny Bobien.


title: Filippiinien koripallomaajoukkue

text: Filippiinien koripallomaajoukkue edustaa Filippiinejä koripallon miesten maajoukkuekilpailuissa.


title: 14 (Helsingin bussilinja)

text:
14 on Helsingin sisäinen bussilinja, jonka reitti kulkee Hernesaaresta Pajamäkeen. Linjan operaattorina toimii Helsingin Bussiliikenne Oy ja linjan suunnittelusta ja tilauksesta vastaa HSL. Linja on ollut Helsingin ainoa johdinautoilla liikennöity linja vuosina 1949-1974 ja koeluontoisesti myös 1979-1985.
Apulinja 14V
17. elokuuta 1981 – Linja 14V Eira - Itä-Pasila aloitti liikennöinnin, Linjan 14 reitti Eirasta Nordenskiöldikadun ja Topeliuksenkadun risteykseen asti josta ...-Nordenskiöldinkatu-Ratapihantie-Rautatieläisenkatu-Ratamestarinkatu-Asemapäällikönkatu (Päätepysäkki Asemapäällikönkadun itäpäässä)
2. kesäkuuta 1985 – Linja 14V Eira-Itä Pasila lakkautettiin


title: Erik Karlsson

text: Erik Karlsson (s. 31. toukokuuta 1990 Landsbro, Vetlanda, Ruotsi) on ruotsalainen jääkiekkoilija. Hän on pelipaikaltaan puolustaja ja tällä hetkellä hän edustaa Pohjois-Amerikan NHL-liigassa pelaavaa San Jose Sharksia.


title: Erik Karlsson

text: Ammattilaisurallaan Karlsson on nuoresta iästään huolimatta saavuttanut paljon. Kaudella 2011–2012 hän voitti NHL:n puolustajien pistepörssin ylivoimaisesti 78 tehopisteellään, ja kauden päätteeksi hänet palkittiin NHL:n parhaalle puolustajalle jaettavalla James Norris Memorial Trophylla. Hän on pelannut kahteen otteeseen ssa, ja hän on voittanut myös NHL:n parhaalle ruotsalaiselle pelaajalle jaettavan Viking Awardin vuonna 2012. Suomessa Karlsson on edustanut Jääkiekon SM-liigassa Helsingin Jokereita vuonna 2012 NHL:n työsulun ajan, ja hän on voittanut myös SM-liigan puolustajien pistepörssin.


title: Erik Karlsson

text: Karlsson tunnetaan sulavaliikkeisenä ja pelillisesti älykkäänä hyökkäävänä puolustajana. Hänen vahvuuksiaan ovat muun muassa korkea kiekonkäsittelytaito ja voimakas laukaus. Kiekollisesti taitavana pelaajana hänen ainoaksi heikkoudekseen voitaneen laskea puolustajalle varsin pienehkö koko, mikä velvoittaa hänet tekemään tavallista puolustajaa enemmän töitä.


title: Erik Karlsson

text: Karlsson on Boro/Vetlanda HC:n kasvatti. Hän pelasi ensimmäiset ottelunsa Ruotsin pääsarjatasolla Elitserienissä Frölunda HC:n joukkueessa kaudella 2007–2008, ja voitti samaisella kaudella Ruotsin mestaruuden Frölundan juniorijoukkueessa ollen sarjansa paras puolustaja. Keväällä hän osallistui alle 18-vuotiaiden MM-kilpailuihin, ja hänet valittiin kisojen parhaaksi puolustajaksi.


title: Erik Karlsson

text: Ottawa Senators varasi Karlssonin NHL:ään vuoden 2008 kesällä järjestetyn . Hän oli varaustilaisuuden ensimmäisenä varattu ruotsalainen jääkiekkoilija ja järjestyksessään kolmas eurooppalainen. Samana kesänä Mississauga St. Michael's Majors varasi Karlssonin Pohjois-Amerikan pääjunioriliiga OHL:ään, mutta hän pelasi vielä seuraavan kauden Ruotsissa Elitserienin Frölundassa ja Allsvenskanin Borås HC:ssa. Vuodenvaihteessa hän edusti Ruotsin nuorten jääkiekkomaajoukkuetta osallistuen Ottawassa pelattuihin nuorten maailmanmestaruuskilpailuihin, jossa Ruotsi ylsi hopeamitaliin. Tehopisteillään 2+7=9 Karlsson oli koko kisojen toiseksi tehokkain puolustaja Kanadan P.K. Subbanin jälkeen, ja Kansainvälinen Jääkiekkoliitto valitsi hänet turnauksen parhaaksi puolustajaksi. Joukkueensa tehokkaimmaksi pelaajaksi yltänyt Karlsson valittiin myös kisojen tähdistökentälliseen ainoana ruotsalaisena.


title: Erik Karlsson

text: Vuoden 2009 toukokuussa Karlsson solmi tulokassopimuksen Ottawan kanssa. Hän pääsikin aloittamaan kautensa NHL:ssä, mutta yhdeksän kehnommin sujuneen runkosarjaottelun jälkeen Ottawa lähetti Karlssonin AHL-liigan farmiseuraansa Binghamton Senatorsiin. AHL-liigassa hänen pelilliset otteensa piristyivät, ja kuukautta myöhemmin Ottawa kutsui Karlssonin takaisin NHL:ään. Hän viimeisteli uransa ensimmäisen maalin NHL:ssä Minnesota Wildia vastaan pelatussa ottelussa suomalaismaalivahti Nicklas Bäckströmin taakse Senatorsin voittaessa ottelun lukemin 4–1. Hän jatkoi NHL:ssä runkosarjan loppuun ja aina pudotuspeleihin asti merkkauttaen runkosarjassa tililleen yhteensä 26 tehopistettä ollen Senatorsin toiseksi tehokkain puolustaja Filip Kuban jälkeen.


title: Erik Karlsson

text: Seuraavalla kaudellaan Karlsson paransi peliään tulokaskauteensa nähden huomattavasti. Hän sai joukkueessaan aiempaa enemmän vastuuta ja pelasi runkosarjan aikana 15 ottelua enemmän kuin edellisellä kaudella. Hän viimeisteli 41 ottelun aikana 25 tehopistettä, minkä johdosta hänet valittiin ensimmäisen kerran ammattilaisurallaan un. Edellisellä kaudella 60 ottelussa 26 tehopistettä viimeistellyt Karlsson oli siis nyt enää pisteen päässä edellisen kauden pistemäärästään, jo lähes 20 ottelua aiemmin kuin edellisenä vuonna. Tähdistöottelun jälkeen hänen vauhtinsa pisteiden tehtailemisen suhteen hidastunut, ja hän onnistui merkkauttamaan kauden mittaan vielä 20 tehopistettä lisää. Runkosarjassa yhteispisteet 13+32=45 viimeistellyt Karlsson alkoi lähes huomaamatta nousemaan NHL:n puolustajien eliittiin.


title: Erik Karlsson

text: Kausi 2011–2012 NHL:ssä oli Karlssonille sensaatiomainen. Hän viimeisteli runkosarjan 81 ottelussa puolustajalle huikeat tehopisteet 19+59=78 ja voitti ylivoimaisesti liigan puolustajien pistetilaston. Hänestä tuli Börje Salmingin ja Nicklas Lidströmin jälkeen kolmas ruotsalainen puolustaja, joka on onnistunut ylittämään 70 tehopisteen rajan NHL:ssä runkosarjan aikana. NHL:n varsinaisessa pistepörssissä Karlssonin sijoitus oli 11, ja loistavien otteidensa johdosta hänet valittiin ehdokkaaksi myös liigan parhaalle puolustajalle jaettavaan James Norris Memorial Trophyyn yhdessä Nashville Predatorsin Shea Weberin ja Boston Bruinsin Zdeno Cháran kanssa, ja loistokkaat otteet toivat hänelle paikan myös NHL:n tähdistöotteluun toista kertaa perättäin. Lopulta parhaan puolustajan palkinto päätyikin sensaatiomaisen kauden pelanneelle Karlssonille, joka kauden päätteeksi solmi Ottawan kanssa seitsemän vuoden mittaisen ja noin 45,5 miljoonan dollarin arvoisen sopimuksen, minkä johdosta hänestä tuli yksi koko NHL:n parhaiten palkatuista puolustajista. Palkinnon voittamisen johdosta Karlssonista tuli seitsemän kertaa samaisen palkinnon voittaneen Lidströmin jälkeen vasta toinen palkinnon voittanut ruotsalainen, ja Bobby Orrin sekä Denis Potvinin jälkeen kolmas pelaaja, joka on voittanut palkinnon alle 23 vuoden ikäisenä.


title: Erik Karlsson

text: NHL-kauden 2012–2013 alku peruuntui työsulun vuoksi, joten vuoden 2012 syksyllä Karlsson teki sopimuksen Jääkiekon SM-liigaan ja Helsingin Jokereihin työsulun keston ajaksi. Karlsson pelasi Jokereissa lopulta vuoden loppuun. Pelaamissaan 30 ottelussa hän teki 34 pistettä ja johti lähtiessään SM-liigan puolustajien pistepörssiä. Hänet valittiin vuoden 2012 joulukuussa liigan kuukauden parhaaksi pelaajaksi. Kauden 30. ja samalla viimeisessä ottelussaan SM-liigassa Karlsson viimeisteli tehopisteet 1+4=5 Helsingin IFK:ta vastaan. Hän nosti ottelun aikana runkosarjan kokonaispistemääränsä lukemaksi 34, ja samalla hänestä tuli viimeisen 20 vuoden aikana neljäs SM-liigassa pelannut puolustaja, joka on osallistunut vähintään 30 runkosarjan otteluun ja merkkauttanut vähintään pisteen jokaisessa pelaamassaan ottelussa. Aiemmin vastaavaan suoritukseen olivat yltäneet ainoastaan Timo Jutila, Brian Rafalski ja viimeisimpänä ennen Karlssonia Cory Murphy. Vaikka hän pelasi vain puolet koko runkosarjasta, hän voitti silti liigan puolustajien pistepörssin 34 tehopisteellään.


title: Erik Karlsson

text: Työsulun vuoksi NHL-kausi käynnistyi vasta vuoden 2013 tammikuussa, joten Karlsson matkasi takaisin Ottawaan avaamaan kautensa Pohjois-Amerikassa. Hän ehti pelata runkosarjassa 14 ottelua tehopistein 6+4=10, kunnes hän loukkaantui helmikuussa ottelussa Pittsburgh Penguinsia vastaan. Karlsson loukkaantui ottelun toisen erän päätössekunneilla, kun hän pelasi kulmatilanteessa Pittsburghin hyökkääjä Matt Cooken kanssa. Cooken luistin osui Karlssonin pohkeeseen viiltäen hänen akillesjännettään, ja hänet jouduttiin taluttamaan pois jäältä. Loukkaantuessaan hän oli NHL:n puolustajien pistepörssin neljäs ja johti puolustajien maalipörssiä, mutta valitettava loukkaantuminen päätti hänen lupaavasti käynnistyneen runkosarjansa. Karlsson onnistui kuitenkin tekemään paluun jo odotettua aiemmin ja helmikuisen loukkaantumisensa jälkeen hän otti tuntumaa luisteluun jo huhtikuussa; hänen kuntoutumisensa arvioitiin kestävän 4–6 kuukautta mutta Karlsson palasi kaukaloon vain kymmenen viikon toipumisjakson jälkeen. Karlsson eteni joukkueineen pudotuspeleissä aina konferenssivälieriin, jossa Senators joutui kuitenkin taipumaan Pittsburgh Penguinsille otteluvoitoin 4–1.


title: Erik Karlsson

text: Vuoden 2008 alle 18-vuotiaiden MM-kilpailuissa Karlsson valittiin koko turnauksen parhaaksi puolustajaksi, ja hänen tehotilastonsa +8 oli kaikkien pelaajien keskuudesta niin ikään turnauksen paras. Hän oli joukkueensa eniten syöttöpisteitä merkkauttanut pelaaja seitsemällä syötöllään kuudessa pelaamassaan ottelussa, minkä johdosta hän nousi jakamaan turnauksen puolustajien pistepörssin kärkipaikkaa Kanadan Ryan Ellisin (3+4=7) kanssa. Vuoden 2009 nuorten MM-turnauksessa Karlsson saavutti hopeamitalin ja tuli valituksi turnauksen tähdistökentälliseen sekä parhaaksi puolustajaksi. Tehopisteillään 2+7=9 hän oli Ruotsin joukkueen pistekärki, ja hän jakoi puolustjien pistepörssin voiton Kanadan P.K. Subbanin (3+6=9) kanssa.


title: Erik Karlsson

text: Vuoden 2010 aikuisten MM-kilpailuissa Karlsson esiintyi suvereenisti tulokkaan asemastaan huolimatta. Hän oli tehopisteillään 1+3=4 Ruotsin joukkueen tehokkain puolustaja. Vuoden 2012 MM-turnauksessa hän oli koko joukkueensa neljänneksi tehokkain pelaaja yhdessä Daniel Alfredssonin kanssa, ja seitsemällä tehopisteellään kahdeksaan otteluun hän johti jälleen kerran joukkueensa puolustajia tehopisteiden määrässä. Turnauksen päättyessä hän jakoi puolustajien pistepörssin viidennen ja puolustajien maalipörssin kolmannen sijan.


title: Erik Karlsson

text: Erikin veli Pelle Karlsson pelaa puolustajana Nybro IF:ssä Ruotsin I-divisioonassa. Veljesten eno on yli 400 ottelua Elitserienissä pelannut Tomas Nord.


title: Juan Uder

text: Juan Carlos Uder (s. 24. huhtikuuta 1927 Naro de Valentin Alsina) on argentiinalainen entinen koripalloilija.


title: Juan Uder

text: Uder edusti Argentiinan koripallomaajoukkuetta vuosien 1948 ja 1952 olympialaisissa. Helsingin olympialaisissa hän johdatti maansa neljänneksi.


title: Tabaré Larre Borges

text: Tabaré Larre Borges Gallarreta (s. 6. tammikuuta 1922 Montevideo) on uruguaylainen aktiiviuransa lopettanut koripalloilija.


title: Tabaré Larre Borges

text: Borges voitti pronssia Helsingin olympialaisista vuonna 1952. Parhaassa pelissään hän teki kuusi pistettä.


title: Pierre Belon

text: Pierre Belon (n. 1517 – huhtikuu 1564) oli ranskalainen luonnontieteilijä, joka perusti eläintieteen vertailevan anatomian haaran.


title: Pierre Belon

text:
Belon syntyi lähellä Le Mansia ja opiskeli lääketiedettä Pariisissa suorittaen tohtorin tutkinnon. Vuonna 1540 hän opiskeli kasvitiedettä Wittenbergin yliopistossa Valerius Corduksen oppilaana ja retkeili hänen kanssaan Saksassa. Vuosina 1546–1548 Belon suoritti merkittävän tieteellisen tutkimusmatkan Välimeren itäosiin Kreikkaan, Vähään-Aasiaan, Egyptiin, Palestiinaan ja Arabian niemimaalle. Matkan rahoittajana toimi Tournonin kardinaali François. Belon julkaisi matkastaan kertomuksen vuonna 1553 nimellä "Les observations de plusieurs singularitez et choses memorables trouvées en Grèce, Asie, Judée, Egypte, Arabie et autres pays étrangèrs". Hän kuvailee siinä suuren joukon uusia eläin- ja kasvilajeja sekä muita luonnonhistoriallisia kohteita.
Vuonna 1551 ilmestyi Belonin teos kaloista, lähinnä delfiinistä, "L’histoire naturelle des éstranges poissons marins", ja 1555 merkittävä teos linnuista, "L’histoire de la nature des oyseaux", missä hän kuvailee noin 200 lintulajia. Teos oli Albrecht Dürerin ja Leonardo da Vincin kuvittama ja se oli Konrad Gesnerin samana vuonna julkaiseman "Historia Animaliumin" ohella ensimmäinen kuvitettu eläinkirja. Belonia syytettiin Gesnerin plagioinnista. Hän oli tavannut tämän myös henkilökohtaisesti.


title: Pierre Belon

text: Belon salamurhattiin Pariisin Bois de Boulognessa huhtikuussa 1564. Tekijä tai tekijät ovat jääneet tuntemattomiksi.


Teenage Mutant Ninja Turtles II The Secret of the Ooze: The Original Motion Picture Soundtrack on vuoden 1991 "" elokuva-albumi. Sen julkaisi SBK Records 26. maaliskuuta 1991. Levyllä kuultiin muun muassa artisteja kuten Vanilla Ice, Ya Kid K ja Partners in Kryme.


title: Rumun Ndur

text: Rumun Ndur (s. 7. heinäkuuta 1975 Zaria, Nigeria) on nigerialaissyntyinen kanadalainen entinen jääkiekkoilija, pelipaikaltaan puolustaja. Hän on NHL:n kaikkien aikojen ensimmäinen nigerialaissyntyinen pelaaja. Ndur debytoi NHL:ssä kaudella 1996–97 ja pelasi urallaan yhteensä 69 tehoin 2+3=5. Jäähyminuutteja isokokoiselle ja fyysiselle puolustajalle kertyi 137. NHL-urallaan myös tappeli muun muassa Peter Worrellin, Dennis Bonvien ja Krzysztof Oliwan kanssa.


title: Rumun Ndur

text: Ndur syntyi Nigeriassa, mutta kasvoi Sarnian ja St. Thomasin kaupungeissa, Kanadassa. Buffalo Sabres varasi Ndurin kolmannella kierroksella vuonna 1994. Ennen NHL-debyyttiään Ndur voitti Calder Cupin Sabresin farmijoukkue Rochester Americansissa keväällä 1996. Sabresin lisäksi hän edusti NHL:ssä myös New York Rangersia ja Atlanta Thrashersia. Ndur kuitenkin pelasi lähes koko Pohjois-Amerikan uransa farmissa ja muissa alemmissa sarjoissa (ECHL, UHL, IHL). Hänen pisimmäksi NHL-kaudekseen jäi 39 ottelun mittainen kausi 1998–99. Ndur ei pelannut NHL-urallaan ainuttakaan pudotuspeliä. 273 AHL-pelissään hän keräsi peräti 1025 jäähyminuuttia.


title: Rumun Ndur

text: Ndur on pelannut myös Euroopassa. Hän pelasi itävaltalaisessa Graz 99ersissä kaudella 2003–04 ja slovenialaisessa HK Jesenicessä kaudella 2005–06. Kolme viime vuotta hän pelasi brittiläisessä EIHL -liigassa, jossa edusti Coventry Blazea ja Nottingham Panthersia.


title: Rumun Ndur

text: Ndur palasi kaudeksi 2009–10 Pohjois-Amerikkaan ja pelasi Muskegon Lumberjacksin IHL-joukkueessa 10 peliä ennen lopettamistaan.


title: Eduardo Cordero

text: Eduardo Cordero Fernández (s. 12. syyskuuta 1921) on chileläinen entinen koripalloilija.


title: Eduardo Cordero

text: Cordero edusti Chilen koripallomaajoukkuetta vuosien 1948 ja 1952 olympialaisissa. Vuoden 1948 olympialaisissa hän oli joukkueensa mukana sijalla kuusi. Helsingin olympialaisissa hän johdatti maansa viidenneksi. Ratkaisevassa sijoituspelissä viidennestä sijasta Cordero oli joukkueensa parhaita pistemiehiä tehtyään 14 pistettä.


title: Tapaus Neitsythuorakirkko

text:
Tapaus Neitsythuorakirkko (ISBN 978-952-01-0378-1) on juridiikan kouluttajan ja sukupuolentutkimuksen
opettajan Juulia Jyrängin ja taidehistorioitsija Harri Kalhan kirjoittama kirja kuvataiteilija Ulla Karttusen teoksesta Neitsythuorakirkko sekä teoksen takavarikoinnista, poliisitutkinnasta ja seuranneesta lapsiporno-oikeudenkäynnistä. Kirjan on julkaissut Like loppuvuodesta 2009.


title: Tapaus Neitsythuorakirkko

text: Jyrängin ja Kalhan kirjassa seurataan näyttelyn avajaisia, poliisitutkintaa, oikeudenkäyntiä ja taidepiireissä käytyä keskustelua. Teoksen näkökulma on diskurssianalyyttinen. Jyrängin ja Kalhan erikoisalaa on sukupuolen ja seksuaalisuuden tutkimus. Jyränki ja Kalha ovat aikaisemmin kirjoittaneet yhdessä teoksessa "Pornoakatemia!" (Eetos 2007).


title: Tapaus Neitsythuorakirkko

text: Teoksen kuvaliitteessä on otteita poliisin taiteilijalle palauttamasta kuva-aineistosta. Kuvaliitteessä on tekijän ja kirjan mukaan ollut tarkoitus myös esittää kuvia teoksesta, mutta painetussa kirjassa nämä kuvat on mustattu. Taiteilijan ja toisen kirjailijan aiheesta blogikirjoituksissaan esittämät paikoin varsin värikkäät kuvaukset tähän johtaneista tapahtumista eroavat toisistaan suuresti. Tahot syyttävät toisiaan sensuurista, ja taiteilija Ulla Karttunen kritisoi voimakkaasti kirjan pääasiallista kirjoittajaa Juulia Jyränkiä heikosta aiheeseen perehtymisestä ja virheellisen tiedon antamisesta sekä kirjassa että blogikirjoituksessaan.


Cincinnatin roomalaiskatolinen arkkihiippakunta on roomalaiskatolisen kirkon arkkihiippakunta, jolla on noin 500 000 jäsentä Cincinnatin ja Daytonin metropolialueilla ja muualla lounais-Ohiossa. Sen pääkirkko on Kahlehditun Pyhän Pietarin katedraali Cincinnatissa. Hiippakuntaan kuuluu 230 seurakuntaa 19 piirikunnassa ja sillä on oma sanomalehti "The Catholic Telegraph".


title: Cincinnatin roomalaiskatolinen arkkihiippakunta

text: Vuosina 1972-1982 hiippakunnan arkkipiispana toiminut Joseph Louis Bernardin nimitettiin kardinaaliksi vuonna 1983.


text: Cincinnatin hiippakunnan perusti paavi Pius VII vuonna 1821 ja Pius IX korotti sen arkkihiippakunnaksi vuonna 1850. Siitä erotettiin Columbuksen hiippakunta vuonna 1868.


title: Terhi Airas-Järventaus

text: Terhi Airas-Järventaus (o.s. Airas, 13. tammikuuta 1961) on suomalainen kilpauransa päättänyt koripalloilija.


title: Terhi Airas-Järventaus

text: Hänet valittiin uransa aikana kerran vuoden naispelaajaksi. Airas-Järventaus voitti SM-kultaa vuosina 1991 ja 1992, jolloin hän edusti Vantaan Pussihukkia. Vuonna 2000 hän voitti kolmannen Suomen mestaruutensa Pantterien paidassa. Airas-Järventaus pelasi Suomen naisten koripallomaajoukkueessa 137 peliä, joissa hän teki 1462 pistettä. Hänen maajoukkue-uransa piste-ennätys on 31 pistettä, jonka hän teki vuonna 1980.


title: Terhi Airas-Järventaus

text: Airas-Järventaus nimettiin elokuussa 2015 Suomen koripallon Hall of Fameen.


title: Terhi Airas-Järventaus

text: Hänen isänsä on entinen maajoukkuetason koripalloilija ja jääkiekkoilija Matti Airas. Airas-Järventaus on naimisissa entisen huippu-uimarin Martti Järventauksen kanssa.


title: Jordanian lippu

text: Jordanian lippu on Jordanian tunnus vaakunan ja kansallislaulun ohella. Se on otettu Jordaniassa käyttöön vuonna 1928, samana vuonna kuin valtio saavutti itsenäisyytensä. Lippu on panarabialainen, joita käytettiin ensimmäisen kerran ensimmäisessä maailmansodassa 1917. Panarabialainen lippu oli arabikapinallisten tunnus heidän ollessa kapinassa Ottomaanien valtakuntaa vastaan. Jordanian lippu koostuu kolme vaakaraidasta, mustasta, valkoisesta ja vihreästä. Tankoreunassa on punainen kolmio sisällään seitsensakarainen tähti.


title: Jordanian lippu

text: Jordanian lipun vaakaraidat edustavat arabien kolmea dynastiaa: abbasideja (musta), umaijadea (valkoinen) sekä fatimideja (vihreä). Punainen kolmio taas edustaa hašemiitteja, tähti taas Jordanian arabiväestön yhtenäisyyttä ja Koraanin seitsemään ensimmäistä säettä.


title: Meflokiini

text: Meflokiini on lääke, jolla estetään ja hoidetaan malariaa. Sitä myydään kauppanimellä Lariam.


title: Meflokiini

text: Walter Reed Army Institute of Research kehitti lääkkeen Yhdysvalloissa 1970-luvulla. Lääkkeellä on lukuisia mahdollisia sivuvaikutuksia, kuten huimaus, pahoinvointi, päänsärky ja vatsakipu.


title: Meflokiini

text: Meflokiini on kinoliinimetanoli, jonka puoliintumisaika on keskimäärin 21 vuorokautta Sen kemiallinen kaava on CHFNO, moolimassa 378,312 g/mol ja CAS-numero 53230-10-7.


title: Acclaim Entertainment

text: Acclaim Entertainment oli yhdysvaltalainen yhtiö, joka suunnitteli, julkaisi ja markkinoi videopelejä useille eri alustoille.


title: Acclaim Entertainment

text: Vuonna 1990 yhtiö osti LJN Toysin. Acclaim lopetti LJN:n leikkikaluvalmistuksen ja sulautti sen lopulta itseensä vuoteen 1995 mennessä.


title: Acclaim Entertainment

text: Vuonna 2004 yhtiö meni konkurssiin. Acclaimin nimen osti Howard Marks, joka perusti yhtiön Acclaim Games.


title: Acclaim Entertainment

text: Yhtiö kehitti ja julkaisi pelejä useille alustoille mukaan lukien Sega Mega Drive ja Nintendo GameCube.


title: George Montagu

text: George Montagu (kastettiin 9. heinäkuuta 1753 Wiltshire Englanti – 1815 Knowle House, Devon) oli englantilainen luonnontieteilijä.


title: George Montagu

text: Montagu liittyi vänrikkinä 15. jalkaväkirykmenttiin vuonna 1770, erosi palveluksesta kapteenin arvoisena 1777, mutta ylennettiin myöhemmin everstiluutnantiksi Royal Wiltshire Militiassa. Vuonna 1773 hän avioitui Ann Courtenayn kanssa ja he asettuivat Alderton Houseen Wiltshiressä. 1798 Montagu jätti puolisonsa ja muutti Knowle Houseen lähelle Kingsbridgeä Devoniin. Täällä hän kirjoitti kaksiosaisen teoksen linnuista, "Ornithogical Dictionary; or Alphabetical Synopsis of British Birds" (1802). Tässä kirjassa Montagu osoitti monien uusiksi lajeiksi hyväksyttyjen lintujen olevan vain samojen lajien kesä- tai talvipukuisia yksilöitä, tai eri sukupuolia. Hänen suohaukkatutkimustensa seurauksena havaittiin niittysuohaukan pesivän Etelä-Englannissa ja laji sai englanninkieliseksi nimekseen "Montagu's Harrier". Montagu myös teki Britannian ensimmäiset havainnot pensassirkusta ("Emberiza cirlus"), lehmähaikarasta ("Bubulcus ibis"), pikkulokista ("Larus minutus") ja hietatiirasta ("Sterna nilotica").


title: George Montagu

text: Montagu oli kiinnostunut merien ja järvien luonnonhistoriasta ja julkaisi vuonna 1803 teoksen "Testacea Britannica, a History of British Marine, Land and Freshwater Shells". Tässä hän kuvaili 470 nilviäislajia, joista sata Britannialle uutta lajia. Hän hankki joidenkin uusien äyriäislajien näytteitä William Elford Leachille British Museumiin, havaitsi muutamia Britannialle uusia kalalajeja sekä kuvaili ensimmäisenä kääpiöhevosenkenkäyökön ("Rhinolophus hipposideros").


title: Sergio Fernández González

text: Sergio Fernández González, yleensä vain Sergio (s. 23. toukokuuta 1977 Avilés, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Sporting Gijónia ja on pelipaikaltaan keskuspuolustaja.


title: Sergio Fernández González

text: Sergio on Sporting Gijónin kasvatti. Hän teki ensiesiintymisensä edustusjoukkueessa 7. tammikuuta 1996 kotiottelussa Salamancaa vastaan. Hän pelasi seuraavat kolme kautta Sportingissa, ja oli joukkueen luottopuolustaja. Sporting putosi pääsarjasta kauden 1997–1998 jälkeen.


title: Sergio Fernández González

text: Kesällä 1999 Sergio siirtyi Celta Vigoon. Hän nousi nopeasti myös galicilaisseuran luottopelaajaksi. Celta Vigon jäätyä pääsarjassa toiseksi viimeiseksi kaudella 2003–2004, tarkoitti se putoamista sarjaporrasta alemmaksi. Joukkue kuitenkin nousi välittömästi seuraavalla kaudella takaisin pääsarjaan, jossa menestys jatkui ja se eteni UEFA Cupiin.


title: Sergio Fernández González

text: Kaudeksi 2006–2007 Sergio siirtyi Zaragozaan, jota valmensi jo aikasemmin myös Celta Vigon päävalmentajana toiminut Víctor Fernández. Ensimmäinen kausi sujui Sergion osalta hyvin, hän pelasi 28 ottelua perätysten ja joukkue sijoittui pääsarjassa sijalle 6., joka oikeutti pääsyn jälleen UEFA Cupiin. Seuraava kausi ei sujunut Zaragozan kannalta erityisen hyvin, kesän suurista satsauksista huolimatta, ja niin joukkue putosi pääsarjasta kauden päätteksi.


title: Sergio Fernández González

text: Marraskuussa 2008 Sergio allekirjoitti kauden loppuun asti ulottuvan sopimuksen Osasunan kanssa.


title: Reetta Piipari

text: Reetta Sinikka K. Piipari (s. 20. tammikuuta 1980 Kotka) on suomalainen koripallovalmentaja ja kilpauransa päättänyt koripalloilija.


title: Reetta Piipari

text: Piipari pelasi kaudet 1999–2003 Xavierin yliopistossa, jonka paidassa hän voitti vuonna 2001 yliopistokoripalloilun syöttötilaston. Vuonna 2003 hänet kutsuttiin WNBA-seura Washington Mysticsin harjoitusleirille, jolloin WNBA-varausta pidettiin mahdollisena. Piiparin WNBA-unelma ei kuitenkaan auennut, jonka johdosta hän siirtyi pelaamaan Espanjan pääsarjaan Basket Zaragozan paitaan. Kaudeksi 2004–2005 Piipari palasi Peli-Karhuihin. Kahden pelikauden jälkeen Peli-Karhuissa Piipari siirtyi takaisin Espanjan pääsarjaan Extrugasaan, joka oli juuri noussut pääsarjaan. Hänen lisäkseen myös Taru Tuukkanen siirtyi samaan seuraan. Kauden 2006–2007 jälkeen Piipari teki sopimuksen Gran Canaria La Caja de Canariasin kanssa. Piipari johti joukkueen sarjan yhdeksänneksi, jolloin Canaria jäi niukasti pudotuspelien ulkopuolelle. Kauden jälkeen Piipari teki seuran kanssa jatkosopimuksen. Tammikuussa 2009 Piipari teki paluun naisten SM-sarjaan Lappeenrannan Catzin joukkueeseen. Kaudeksi 2011-12 Piipari palasi Peli-Karhujen riveihin. Neljän PeKa-kauden jälkeen hän pelasi vielä yhden kauden I-divisioonassa Kouvojen naisjoukkueessa nostaen sen naisten Korisliigaan.


title: Reetta Piipari

text: Kesäkuussa 2016 Piiparin uutisoitiin siirtyvän valmentajaksi Yhdysvaltoihin: hän aloitti vanhan high schoolinsa Minster High Schoolin tyttöjen koripallojoukkueen päävalmentajana. Jo Suomessa juniorijoukkueita valmentanut Piipari päätti näin ollen ainakin toistaiseksi pelaajauransa.


title: Tales of the TMNT

text: Tales of the Teenage Mutant Ninja Turtles on Mirage Studiosin kustantama sarjakuvalehti, jossa keskitytään Teini-ikäisten mutanttininjakilpikonnien seikkailuihin. Sarjakuvan julkaiseminen aloitettiin toukokuussa 1987, ja sen loivat Kevin Eastman ja Peter Laird. Sen tarkoitus on täyttää puuttuvat tai lyhyeksi jääneet tarinat Teenage Mutant Ninja Turtles -sarjakuvasta. Sarjakuvan ensimmäinen osa lopetettiin huhtikuussa 1989 seitsemänteen numeroon.


title: Tales of the TMNT

text: Sarjakuvaa alkoi tehdä uudestaan tammikuussa 2004 Stephen Murphy, ja nimeksi tuli Tales of the TMNT. Sarjakuva on toiminut samalla uusien hahmojen esittelijänä, joista tunnetuimmiksi ovat nousseet muun muassa Joku, Nahkapää, Rottakuningas, Complete Carnage ja Radical. Mirage-yhtiön myynnin vuoksi sarjakuvan julkaiseminen päättyi toukokuussa 2010. Viimeiseksi tarinaksi jäi "Return to New York", jonka tekivät Jim Lawson ja Eric Talbot.


title: Nanopainatuslitografia

text: Nanopainatuslitografia jaetaan yleensä NIL (nanoimprint lithography)- ja SFIL (step and flash imprint lithography)-menetelmiin. NIL-menetelmässä (kuva 1 vasemmalla) substraatin pintaan levitetään resistikerros, minkä jälkeen muotti painetaan kiinni substraattiin kuvioiden siirtämiseksi resistiin. Resistinä käytetään termoplastista materiaalia, joka kuumennetaan siirtymälämpötilan yläpuolelle nestemäisen käyttäytymisen aikaansaamiseksi. Kun muotti on paikallaan, resisti jäähdytetään siirtymälämpötilan alapuolelle sen kiinteyttämiseksi, jonka jälkeen muotti irrotetaan. Puristetuilta alueilta poistetaan ylimääräinen resisti substraatin pinnan paljastamiseksi epäisotrooppisella etsauksella. NIL-menetelmässä voidaan myös käyttää termoplastin sijaan UV-säteilyllä kovetettavaa resistiä.


title: Nanopainatuslitografia

text: SFIL-menetelmässä (kuva 1 oikealla) substraatin pintaan levitetään siirtokerros ("transfer layer"), joka on yleensä jotain orgaanista ainetta kuten fotoresistiä. Tämän jälkeen muotti tuodaan siirtokerroksen lähelle ja niiden väliin laitetaan pisara fotopolymeroituvaa organopiitä. Seuraavaksi muotti painetaan kiinni siirtokerrokseen ja rakennetta valotetaan UV-säteilyllä muotin läpi. Sen jälkeen muotti irrotetaan ja siirtokerros kuvioidaan O-RIEllä organopiistä olevan etsausesteen toimiessa maskina. Lopuksi etsauseste poistetaan, jolloin substraatin pintaan jää siirtokerrosmaski.


title: Nanopainatuslitografia

text: Sekä NIL- että SFIL-menetelmien muotit tehdään yleensä elektronisuihkulitografialla. SFIL-muotin on oltava läpinäkyvä, mutta NIL-muotti voi olla valoa läpäisemätönkin. Muoteille voidaan joutua tekemään erilaisia pintakäsittelyjä tarttumisen estämiseksi. Nanopainatuslitografia ja erityisesti SFIL-menetelmä on vielä kehitysvaiheessa, mutta kyseessä on fotolitografiaa halvempi ja yksinkertaisempi menetelmä. NIL:n etuna on SFIL:iin nähden se, ettei UV-valotusta ja etsausestekerrosta tarvita, mutta SFIL:ssä muotin kohdistus on helpompaa. Nanopainatus on massatuotantoprosessi, jolla on periaatteessa mahdollista tehdä jopa alle 10 nanometrin rakenteita. Mahdollisia sovelluksia nanopainatuslitografialle ovat fotoniikka, resonaattorit, kvanttipisteet ja -langat sekä kehätransistorit.


title: Leena Martin

text: Leena Martin (o.s. Vestala, s. 26. syyskuuta 1962) on suomalainen koripallovalmentaja ja kilpauransa päättänyt koripalloilija.


title: Leena Martin

text: Uransa aikana Martin pelasi 165 naisten maaottelua ja yli 15 vuotta Suomen naisten pääsarjassa. Vuosina 1982–1987 Martin voitti kolme Suomen mestaruutta Lahden Sammon paidassa. Vuonna 1990 hän voitti viimeisen SM-kultansa Turun Riennon paidassa.


title: Leena Martin

text: Pelaajauransa jälkeen Martin on toiminut muun muassa Keravan Kori-80:n naisten joukkueen valmennusjoukoissa.


title: Leena Martin

text: Vuonna 2016 Martin nimettiin Suomen koripallon Hall of Fameen.


title: Etelä-Korean koripallomaajoukkue

text: Etelä-Korean koripallomaajoukkue edustaa Etelä-Koreaa koripallon miesten maajoukkuekilpailuissa.


title: Tom Wandell

text: Tom Wandell (s. 29. tammikuuta 1987 Södertälje, Ruotsi) on ruotsalainen jääkiekkoilija, joka pelaa KHL-joukkue Amur Khabarovskissa. Hän on pelipaikaltaan keskushyökkääjä, joka osaa pelata myös laidassa ja pelaa suurimmaksi osaksi puolustavaa roolia alemmissa ketjuissa. Wandellin vahvuudet ovat monipuolisuus, aloittaminen, puolustaminen ja alivoimapelaaminen. Hän ei kuitenkaan NHL-tasolla loista tehopisteillä ja on hieman heiveröinen. Wandellin kausipalkka on 850 000 dollaria.


title: Tom Wandell

text: Wandell on IK Täljen kasvatti, mutta hän siirtyi sittemmin Södertälje SK:hon. Wandell palkittiin kaudella 2002–2003 TV-Puckenin parhaana hyökkääjä Sven Tumbas Stipendiumilla ja voitti turnauksen mestaruuden. Hän pelasi kaudella 2004–2005 Södertäljen J20-junioreissa loukkaantumisen takia vain viisi ottelua, mutta Dallas Stars varasi hänet kuitenkin viidennellä kierroksella 144. pelaajana . Kaudella 2005–2006 Wandell oli tehoilla 19+20=39 Södertäljen J20-joukkueen paras syöttäjä Carl Hagelinin kanssa sekä toiseksi paras pistemies hänen jälkeensä. Hän debytoi samalla kaudella myös Elitserienissä, jossa Wandell pelasi kuusi runkosarja- ja yhden karsintasarjan ottelun tehden yhden maalin.


title: Tom Wandell

text: Kaudeksi 2006–2007 Wandell siirtyi vuoden mittaisella sopimuksella SM-liigajoukkue Porin Ässiin joukkueen ja Dallas Starsin välisen yhteistyön myötä. Hän pelasi kauden aikana myös neljä ottelua Ässien A-nuorissa. Wandell oli kauden aikana myös osallisena joukkuetoverinsa Aleksandr Naurovin rattijuopumukseen, sillä kyydissä istuneen Wandellin epäiltiin luovuttaneen ajoneuvo Nauroville. Hän sai Ässiltä teostaan sanktion, jonka suuruutta ei paljastettu. Naurov sai joukkueesta lähtöpassit, mutta pelillisistä syistä. Wandell sai puolestaan jatkaa kauden loppuun. Hänen ensimmäinen kokonainen kausi miesten sarjoissa toi 50 runkosarjaottelussa tehot 6+6=12.


title: Tom Wandell

text: Wandell siirtyi kaudeksi 2007–2008 kolmivuotisella tulokassopimuksella Dallas Starsin organisaatioon ja pelasi kauden suurimmaksi osaksi sen farmijoukkue Iowa Starsissa, AHL:ssä. Hän pelasi kauden aikana myös kolme ottelua sarjatasoa alempana ECHL-joukkue Idaho Steelheadsissa. Kaudeksi 2008–2009 Wandell palasi kotimaahansa ja siirtyi lainalle Timrå IK:hon. Hän teki läpimurtonsa Elitserienissä tekemällä 51 runkosarjaottelussa tehot 15+26=41, joilla Wandell oli joukkueen toiseksi paras pistemies sekä toiseksi paras maalintekijä Fredrik Hynningin ja Mikko Lehtosen kanssa. Hän jakoi kevään 2009 pudotuspeleissä Timrån sisäisen syöttöpörssin voiton Björn Svenssonin kanssa. Wandell oli kauden päätteeksi ehdolla Elitserienin vuoden tulokkaaksi, mutta titteli meni lopulta MODO Hockeyn Victor Hedmanille. Hän pelasi kauden aikana myös 14 NHL:n runkosarjaottelua Dallas Starsissa tehoin 1+2=3. Hän teki NHL-debyyttinsä 10. joulukuuta 2008 ottelussa Phoenix Coyotesia vastaan. Seuraavassa ottelussa 12. joulukuuta 2008 Wandell teki NHL-uransa avausmaalin Detroit Red Wingsiä vastaan.


title: Tom Wandell

text: Kauden 2009–2010 Wandell pelasi kokonaan NHL:ssä ja teki tulokaskaudellaan 50 ottelussa tehot 5+10=15. Hänen kautensa kuitenkin päättyi jo tammikuussa 2010 polvivamman takia. Huhtikuussa 2010 Wandell teki kaksivuotisen ja 1,55 miljoonan dollarin arvoisen jatkosopimuksen Starsin kanssa.


title: Tom Wandell

text: Wandell pelasi alle 18-vuotiaiden MM-kilpailuissa vuonna 2004. Huhtikuussa 2011 hänet nimettiin Ruotsin MM-ryhmään, jolloin Wandell pelasi kaksi A-maaottelua. Hän kuitenkin loukkaantui Česká Pojišťovna Cupin aikana ja jäi sivuun MM-kilpailuista. Wandellin Ruotsin joukkueessa korvasi Marcus Krüger.


title: Pakistan International Airlines

text: Pakistan International Airlines, tunnetaan paremmin lyhynteellä PIA, on Pakistanin kansallinen lentoyhtiö, jonka kotipaikkana toimii Karachin kaupunki Pakistanissa. PIA on Aasian 31. suurin lentoyhtiö, kohteinaan 23 kotimaansa kohdetta ja 36 kansainvälistä kohdetta 25 maassa Aasiassa, Euroopassa ja Pohjois-Amerikassa. Yhtiön pääsolmukohdat ovat Karachissa, Lahoressa ja Islamabad/Rawalpindissa.


title: Pakistan International Airlines

text: PIA:n toissasijaisia solmukohtia ovat Peshawar, Faisalabad, Quetta ja Multan, jotka ovat yhteydessä Lähi- ja Kaukoidän suurkaupunkeihin. PIA:n omistaa Pakistanin hallitus, omistus on sillä 83 prosenttia. Maaliskuussa 2008 PIA työllisti noin 18 000 henkilöä.


title: Joutsenpää

text: Joutsenpää, myös Iso Joutsenpää () on tunturi Saariselän itäosassa Kuolan piirissä Murmanskin alueen Venäjällä. Se sijaitsee Luttojoen ja Jaurujoen valuma-alueiden välisellä alueella lähellä Suomen rajaa. Tunturin korkein huippu on 716 metriä korkea. Joutsenpää kuuluu Suomen Neuvostoliitolle luovuttaman entisen Petsamon kunnan alueeseen ja sijaitsee sen eteläosassa. Joutsenpää oli Petsamon kunnan korkein kohta.


title: Hans Dorr

text: Hans Dorr (7. huhtikuuta 1912 Sonthofen, Saksan keisarikunta – 17. huhtikuuta 1945 Judenburg, Saksa [nyk. Itävalta]) oli saksalainen Waffen-SS-upseeri. Sotilasarvoltaan Dorr oli SS-Obersturmbannführer (everstiluutnantti).


title: Hans Dorr

text: Dorr palveli koko toisen maailmansodan ajan Germania-rykmentissä, joka kuului 5. SS-divisioona Wikingiin. Sodan alkuvaiheessa Dorr toimi komppanianpäällikkönä ja vuoden 1941 marraskuusta alkaen Germanian 1. pataljoonan komentajana. Vuonna 1944 hänestä tuli samaisen rykmentin komentaja.


title: Hans Dorr

text: Dorr palkittiin 1. ja 2. luokan Rautaristeillä, Kultaisella Saksan ristillä ja Rautaristin ritariristillä tammenlehvin ja miekoin. Lisäksi hänelle myönnettiin kaksi panssarintuhoojamerkkiä, hopeinen rynnäkkömerkki, hopeinen lähitaistelumerkki ja kultainen haavoittumismerkki. Hänen osakseen tuli haavoittua 16 kertaa. Viimeisen kerran SS-Obersturmbannführer Dorr haavoittui Budapestin taisteluissa huhtikuussa 1945 ja kuoli vammoihinsa kenttäsairaalassa 7. huhtikuuta 1945.


title: Vuennijauraoaiv

text: Vuennijauraoaiv () on tunturi Saariselän itäosassa Kuolan piirissä Murmanskin alueen Venäjällä. Se sijaitsee Luttojokeen laskevan Vuennijärven lounaispuolella. Tunturin korkein huippu on 605 metriä korkea. Tunturi kuuluu Suomen Neuvostoliitolle luovuttaman entisen Petsamon kunnan alueeseen ja sijaitsee sen eteläosassa.


title: Lähestymiskielto

text: Lähestymiskielto on turvaamistoimen luonteinen siviilioikeuteen kuuluva keino. Lain lähestymiskiellosta mukaan henkilön henkeen, terveyteen, vapauteen tai rauhaan kohdistuvan rikoksen tai rikoksen uhan vuoksi voidaan kieltoon määrättyä kieltää ottamasta yhteyttä kiellolla suojattavaan. Lähestymiskiellolla voidaan myös pyrkiä estämään vastaisuudessa tapahtuvaa vakavaa häirintää. Lähestymiskiellon rikkominen on virallisen syytteen alainen rikos ja rangaistus on sakkoa tai enintään yksi vuosi vankeutta.


title: Lähestymiskielto

text: Lähestymiskiellon määrääminen on 26.9.2014 alkaen edellyttänyt objektiivisesti arvioitavissa olevaa näyttöä, eikä hakijan oma uhkakokemus ole enää riittävä peruste kiellon määräämiseksi. Tällä pyritään ehkäisemään väärinkäytöksiä ja säilyttämään kieltoon haettavan oikeusturva. Korkeimman oikeuden 26.9.2014 ennakkotuomion mukaan ""lähestymiskielto merkitsee kieltoon määrättävän liikkumisvapauden rajoittamista, rekisteröintiä ja jonkinasteista leimautumistakin"".


title: Lähestymiskielto

text: Lähestymiskieltoasia käsitellään kiireellisenä lähestymiskieltoa hakevan kotipaikkakunnan käräjäoikeudessa. Lähestymiskieltoasiat liittyvät kuitenkin tavallisesti rikosasioihin ja lähestymiskieltohakemusten liitteinä on viittauksia aikaisempiin tai tutkittaviin rikosasioihin. Laki lähestymiskiellosta on ollut Suomessa voimassa 1.1.1999 alkaen. Lakiuudistuksen takana vaikutti feministinen liike ja yhteiskuntapoliittinen paine naisiin kohdistuvan väkivallan kitkemiseksi.


title: Lähestymiskielto

text: Suomessa lähestymiskielto on voimassa käräjäoikeuden määräämän ajan, enintään kuitenkin vuoden. Lähestymiskiellon uudistaminen edellyttää uutta lähestymiskieltohakemusta ja uuden kiellon tarve arvioidaan tuomioistuinkäsittelyssä. Perheen sisäinen lähestymiskielto on voimassa enintään kolme kuukautta. Lähestymiskiellosta on kaksi muotoa: perusmuotoinen ja laajennettu lähestymiskielto. Lisäksi on olemassa väliaikainen lähestymiskielto, jonka poliisi voi määrätä, mutta jonka myöhemmin ratkaisee käräjäoikeus.


title: Lähestymiskielto

text: Lähestymiskieltoa hakenut voi sellaisen määrättyä ottaa yhteyttä poliisiin, kun lähestymiskieltoon määrätty rikkoo lähestymiskieltoa. Lähestymiskiellon rikkominen on rangaistavaa ja rangaistus siitä on sakkoa tai enintään yksi vuosi vankeutta.


title: Lähestymiskielto

text: Kiellettävillä yhteydenotoilla tarkoitetaan esimerkiksi fyysistä vierailuyritystä sekä yhteydenottoja erilaisia kommunikaatiovälineitä käyttäen (puhelinsoitto, tekstiviesti, sähköpostiviesti ym.). Lähestymiskieltoon määrätty ei saa olla samassa tilassa lähestymiskieltoa hakeneen kanssa ja siinä tapauksessa, että he ovat sattumalta samassa tilassa, lähestymiskieltoon määrätyn on poistuttava tilasta.


title: Lähestymiskielto

text: Lähestymiskielto merkitään poliisin sisäiseen Patja-järjestelmään (poliisin erityinen henkilörekisteri), josta se on vain poliisien nähtävissä. Lähestymiskieltoon määrätylle ei siis tule lähestymiskiellosta merkintää rikosrekisteriin. Lähestymiskieltomerkintä poistuu Patja-järjestelmästä lähestymiskiellon umpeutuessa. Aikaisemmin saatua lähestymiskieltoa ei käytetä uuden lähestymiskiellon tarpeen arvioimiseen.


title: Lähestymiskielto

text: Laki lähestymiskiellosta on ollut Suomessa voimassa 1.1.1999 alkaen. Lakiuudistuksen taustalla vaikutti feministinen liike ja yhteiskuntapoliittinen paine naisiin kohdistuvan väkivallan kitkemiseksi.


title: Lähestymiskielto

text: Lakiin lähestymiskiellosta lisättiin perheensisäinen lähestymiskielto ja se tuli voimaan 1.1.2005 alkaen.


title: Lähestymiskielto

text: Korkeimman oikeuden ennakkotuomion mukaan lähestymiskiellon määrääminen on 26.9.2014 alkaen edellyttänyt objektiivisesti arvioitavissa olevaa näyttöä, eikä hakijan oma uhkakokemus ole enää riittävä peruste kiellon määräämiseksi.


title: Lähestymiskielto

text: Lähestymiskieltoa voi hakea kuka tahansa, joka perustellusti tuntee itsensä toisen uhkaamaksi tai häiritsemäksi. Myös viranomainen voi hakea kiellon määräämistä, jos uhattu henkilö ei itse uskalla sitä tehdä. Poliisi voi harkintaansa käyttäen määrätä väliaikaisen lähestymiskiellon, joka astuu voimaan välittömästi. Väliaikainen lähestymiskielto voidaan määrätä vaikka vastapuolta ei tavoitettaisikaan, mutta väliaikaisenkin lähestymiskiellon ratkaisee käräjäoikeus.


title: Lähestymiskielto

text: Lähestymiskiellon hakemisen taustalla on yleensä jotain aiemmin tapahtunutta häirintää, uhkailua tai jopa väkivaltaa, ja lähestymiskieltoa hakeva haluaa estää tällaisen häirinnän jatkossa. Tyypillisimpiä tapauksia, joissa lähestymiskieltoa voidaan käyttää, ovat entisen puolison tai seurustelukumppanin esimerkiksi puhelimitse tai vierailuyrityksin tapahtuva vakava häirintä. Lähestymiskiellon hakemisen syyt ovat kuitenkin moninaiset.


title: Lähestymiskielto

text: Lähestymiskieltoa haetaan poliisilta tai suoraan kotipaikkakunnan käräjäoikeudelta. Lähestymiskieltohakemukset yleensä tehdään kirjallisesti täyttämällä siihen tarkoitettu lomake, jossa on kohdat perusteluille ja todistajien ilmoittamiselle. Lähestymiskieltohakemukseen liitetään todisteita. Vuodesta 2015 alkaen asianosainen ei saa tekemänsä rikosilmoituksen ilmoitusosasta kopiota, jos siinä esiintyy rikoksesta epäillyn nimi, kunnes esitutkinta on valmistunut. Puutteellisesti täytetty lähestymiskieltohakemus tulee hakijan täydennettäväksi.


title: Lähestymiskielto

text: Lähestymiskieltoasia käsitellään kiireellisenä hakijan kotipaikkakunnan käräjäoikeudessa. Lähestymiskieltoasia annetaan tiedoksi kieltoon haettavalle noin kymmenen vuorokauden kuluttua lähestymiskieltohakemuksen saapumisesta. Puutteellinen lähestymiskieltohakemus palautuu hakijalle täydennettäväksi. Kieltoon haettavan osallistuminen istuntoon (asian käsittelyyn) ei ole pakollista. Kieltoon haettavalta voidaan pyytää kirjallista vastinetta ennen istuntoa, jos käräjäoikeus arvioi sen tarpeelliseksi.


title: Lähestymiskielto

text: Lähestymiskieltoasian tuomioistuinkäsittely on noin 20 vuorokauden sisällä lähestymiskieltohakemuksen jättämisestä. Lähestymiskieltoasian istunto ei vastaa täysin rikosasian istuntoa, vaan istunto on muodoltaan kevyempi ja muistuttaa keskustelutilaisuutta. Istunnossa kuullaan vuorotellen hakijaa ja häntä, jota vastaan lähestymiskieltoa haetaan. Lisäksi istunnossa voidaan esittää todisteita sekä kuulla ulkopuolisia näkemyksiä hakijan lausuntoa tukevilta todistajilta. Istunnossa esitetään häirinnän laatu ja arvio häirinnän jatkuvuudesta. Osapuolet voivat tehdä istunnossa sovinnon, jolloin oikeuden ratkaisua ei tarvita. Lopuksi osapuolet hyväksyvät asian jättämisen tuomareiden ratkaistavaksi, osapuolet poistuvat oikeussalin ulkopuolelle ja jonkin ajan kuluttua heidät kutsutaan takaisin oikeussaliin kuulemaan ratkaisu.


title: Lähestymiskielto

text: Jos kieltoon määrättävä ei saavu asian käsittelyyn edes muodollisesti kiistämään syytöksiä, lähestymiskieltoon määrääminen on melko varmaa. Saapumatta jättäminen katsotaan tietynlaiseksi kannanotoksi asiaan ja oletetaan, että jos lähestymiskieltohakemus olisi perusteeton, kieltoon määrättävä olisi saapunut istuntoon ainakin muodollisesti puolustamaan itseään. Lähestymiskieltoon määräämisen täytyy silti olla lainmukainen ja hakijan on esitettävä objektiivisesti arvioitavissa oleva näyttö.


title: Lähestymiskielto

text: Rikosasia(t) käsitellään lähestymiskieltoasiasta erikseen, mutta lähestymiskieltoasia voidaan käsitellä rikosasian yhteydessä. Lähestymiskieltoa voidaan hakea rikoksen esitutkinnan ollessa vielä käynnissä. Lähestymiskielto voidaan määrätä myös vain yhden tuomarin läsnä ollessa. Lähestymiskieltoasian ratkaisusta voi valittaa hovioikeuteen, mutta valittaminen maksaa.


title: Lähestymiskielto

text: Merkittävä lähestymiskieltoon liittyvä ongelma on, että kykeneekö se suojaamaan henkilöitä tosiasiassa eli onko se tarpeeksi vaikuttava? Lähestymiskieltoja rikotaan, vaikka se on rangaistavaa. Vakavissa tapauksissa lähestymiskieltoon määrätty ehtii esimerkiksi murhata lähestymiskiellosta välittämättä (lähestymiskieltoa hakenut ei ehdi/pysty ottamaan yhteyttä poliisiin tai poliisi saapuu paikalle liian myöhään). Lähestymiskiellon rikkominen on virallisen syytteen alainen rikos, mutta siitä seuraa vain sakkoja. Lähestymiskiellon rikkomisesta ilmoittaminen on kiellolla suojatun vastuulla.


title: Lähestymiskielto

text: Lähestymiskielto on tutkimusten mukaan provosoinut murhia.


title: Lähestymiskielto

text: Lähestymiskieltoa voi hakea kuka tahansa ja hakijan mielenterveyttä ei arvoida ennen tuomioistuinkäsittelyä. Lähestymiskieltoja hakevat myös epäluuloisesta persoonallisuudesta tai harhaluuloisuushäiriöstä kärsivät kannellakseen muista tai korjatakseen jonkin heihin tai johonkin läheiseen kohdistuneen vääryyden. Lähestymiskieltoja voivat hakea myös narsistit ja psykopaatit, jotka voivat käyttää lähestymiskieltoja uhriensa kiusaamiseen.


title: Lähestymiskielto

text:
Erotilanteissa tai eroamisen jälkeen osapuolet saattavat käyttää lähestymiskieltoa lyömäaseena, ikään kuin kostaakseen/rangaistakseen toista erosta. Esimerkiksi nainen saattaa pian eroamisen jälkeen hakea lähestymiskieltoa ex-miestä vastaan. Lähestymiskiellon määräämisen jälkeen tällaisissa tapauksissa hakenut osapuoli saattaa provosoida toista ottamaan yhteyttä tai pyrkiä toisen lähelle ja ottaa sitten yhteyttä poliisiin lähestymiskiellon rikkomisesta. Nainen saattaa hyödyntää lähestymiskieltoa huoltajuusriidassa samankaltaisesti kuin turvakotiin hakeutumista.
Tutkimusten mukaan lähestymiskielto on ajanut monia myös itsemurhaan.


title: Vehmaan vaakuna

text: Vehmaan vaakuna on Vehmaan kunnan tunnus, joka on saanut aiheensa Vehmaan keskiaikaisen kirkon suojeluspyhimyksestä Pyhästä Margaretasta, joka vaakunassa esitetään perinteisellä tavalla voittaen lohikäärmeen ristisauvallaan.


title: Vehmaan vaakuna

text: Vaakunan selitys kuuluu ”kultakentässä punainen, ristisauvaa ja kirjaa pitelevä ja vihreää lohikäärmettä polkeva Pyhä Margareetta, jonka kasvot ja kädet luonnonväriä”. Vaakunan on suunnitellut Ahti Hammar, ja Vehmaan kunnanvaltuusto hyväksyi sen 28. marraskuuta 1957. Sisäasiainministeriö vahvisti vaakunan käyttöön 19. helmikuuta 1958.


title: Redd Pepper

text: Redd Pepper (oik. Richardson Green, s. 1961 Manhattan, New York) on yhdysvaltalainen ääninäyttelijä, jota pidetään ”Britannian Don LaFontainena”.


title: Redd Pepper

text: Pepper syntyi Yhdysvalloissa ja vietti lapsuutensa New Yorkissa, mutta 15-vuotiaana hän muutti Britanniaan. Pepper työskenteli aluksi muun muassa McDonald’silla, palomiehenä ja metron kuljettajana. Ääninäyttelijäksi hän päätyi ollessaan junan kuljettajana. Yksi matkustajista sattui olemaan televisiosarjojen vastaava tuottaja, joka kuuli Pepperin kuulutuksen ja tarjosi hänelle töitä muutamiin pieniin projekteihin 1990-luvun lopulla. Sittemmin Pepperistä on tullut yksi Britannian käytetyimmistä mainosäänistä. Hänen ääntään on kuultu muun muassa Britannian "Big Brotherissa", jossa Pepper myös vieraili vuonna 2007. Lisäksi hän on vieraillut "Viitosvaihteessa".


title: Sorafenibi

text: Sorafenibi on maksa- ja munuaissyöpien hoidossa käytettävä monien kinaasien inhibiittori, jota myydään nimellä Nexavar (Bayer). Nexavar sai Euroopan komissiolta myyntiluvan heinäkuussa 2006 ja tuli käyttöön munuaissyöpäpotilaiden hoidossa. Lokakuussa 2007 Euroopan komissio myönsi lääkkeelle myyntiluvan myös yleisimmän maksasyöpätyypin, hepatosellulaarisen karsinooman hoidossa. Tutkimuksessa oli havaittu sorafenibin pidentävän merkittävästi maksasyöpäpotilaiden elinikiä.


title: Sorafenibi

text: Sorafenibiä otetaan tavallisesti kahdesti vuorokaudessa, kummallakin kerralla kahden 200 mg:n tabletin verran eli yhteensä 800 mg vuorokaudessa. Lääkkeen sivuvaikutuksiin lukeutuvat ripuli, pahoinvointi, kipu ja kutina.


title: Sorafenibi

text: Sorafenibin kemiallinen kaava on CHClFNO, moolimassa 464,83 g/mol ja CAS-numero 284461-73-0.


title: Veikko Niemikorpi

text: Veikko Niemikorpi (s. 20. lokakuuta 1948) on entinen suomalainen jääpalloilija.


title: Veikko Niemikorpi

text: Niemikorpi edusti SM-sarjassa Oulun Palloseuraa, Oulun Luistinseuraa ja HIFK:ta. Hän on SM-sarjan kaikkien aikojen paras maalintekijä tehtyään 692 maalia. Vuodesta 1979 tilastoituja maalisyöttöjä hän keräsi 167. Hän voitti SM-sarjan maalikuninkuuden 1975, 1978, 1979, 1982, 1985 ja 1986 sekä pistepörssin 1979, 1983, 1985, 1986, 1988 ja 1989. Jääpallon Suomen-mestaruuden hän voitti pelaajana kolmesti ja kerran valmentajana valmentaessaan HIFK:ta vuonna 1998.


title: Veikko Niemikorpi

text: Liikunnanopettajana työskennellyt Niemikorpi pelasi 106 maaottelua ja teki niissä 63 maalia. Hän ylitti ensimmäisenä suomalaisena jääpalloilijana 100 A-maaottelun rajan 1982. Jääpallon MM-kisoissa hän saavutti kuusi MM-pronssia vuosina 1969–1979.


title: Veikko Niemikorpi

text: Hänet valittiin vuoden jääpalloilijaksi 1978. Urheilulehti valitsi hänet vuonna 2008 Suomen kaikkien aikojen kolmen parhaan jääpalloilijan joukkoon.


title: Veikko Niemikorpi

text: Niemikorpi pelasi myös maahockeyta maajoukkuetasolla ja Suomen-mestaruuden hän voitti Huovit-joukkueessa vuosina 1975–1982.


title: Veikko Niemikorpi

text: Sekä Niemikorven poika Tomi Niemikorpi että hänen veljensä Juha ja Hannu ovat myös pelanneet jääpalloa.


title: Anna (vuoden 1970 elokuva)

text: Anna on Jörn Donnerin ohjaama suomalaiselokuva vuodelta 1970.


title: Anna (vuoden 1970 elokuva)

text: Filmi kertoo kollegoidensa arvostamasta anestesialääkäristä. Eronnut Anna on myös kymmenvuotiaan tytön äiti. Taloudellisestikin Annan elämä on hyvällä tolalla ja kotiapulainen katsomassa tyttären perään. Kesiään he viettävät aurinkoisessa saaristossa omalla mökillään. Moni voisi olla menestyneelle lääkärille kateellinen. Mutta julkisivun takana tyhjyyden tunne kalvaa Annaa.


title: Patxi Puñal

text: Francisco "Patxi" Puñal Martínez (s. 6. syyskuuta 1975 Pamplona, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan keskikenttäpelaaja.


title: Patxi Puñal

text: Puñal on Osasunan kasvatti, ja on pelannut koko ammattilaisuransa Osasunassa. Lukuun ottamatta kahta lainapestiä, jotka hän pelasi Leganésissa. Ensimmäisen pelinsä edustusjoukkueessa hän pelasi 15. kesäkuuta 1997 Eibaria vastaan.


title: Patxi Puñal

text: Lainakausien jälkeen Puñal nousi takaisin joukkueen parhaimmistoon. Hän teki ensimmäisen maalinsa pääsarjassa 27. lokakuuta 2001 kotiottelussa Mallorcaa vastaan, joka päättyi lopulta Osasunan 4–0-voittoon. Kaudella 2005–2006 Puñal pelasi yhteensä 34 ottelua ja teki niissä neljä maalia.


title: Fritz Darges

text: Fritz Darges (8. helmikuuta 1913 Dülseberg, Saksan keisarikunta – 25. lokakuuta 2009 Celle, Saksa) oli Waffen-SS:n everstiluutnantti (Obersturmbannführer) toisessa maailmansodassa. Hän sai Rautaristin ritariristin.


title: Fritz Darges

text: Adolf Hitlerin SS-adjutanttina työskennellyt Darges lukeutui Saksan johtajan sisäpiiriin neljän vuoden ajan ja osallistui kaikkiin tärkeisiin kokouksiin. Darges kirjoitti muistelmat, jotka hän niihin liittämiensä ohjeiden mukaan pyysi julkaisemaan kuolemansa jälkeen. Historioitsijat odottavat että hänen käsikirjoituksensa osoittaa että Hitler todellakin määräsi kuuden miljoonan juutalaisen murhaamisen.


title: IWork

text: iWork on Applen kehittämä toimisto-ohjelmistopaketti macOS- ja iOS-käyttöjärjestelmille. iWork '09 sisältää ohjelmat Pages (tekstinkäsittely), Numbers (taulukkolaskenta) ja Keynote (esitysgrafiikka).


title: IWork

text: iWorkin tammikuussa 2005 julkaistu ensimmäinen versio sisälsi päivitetyn version Keynotesta sekä Pagesin ensimmäisen version. Seuraavana vuonna julkaistu versio päivitti niin ikään Keynoten ja Pagesin uusiin versioihin. Elokuussa 2007 julkaistu iWork '08 lisäsi ohjelmavalikoimaan Numbers-taulukkolaskentaohjelman sekä päivitti Pagesin ja Keynoten.


title: IWork

text: iWork '09 julkaistiin tammikuussa 2009, ja se vaatii Mac OS X:n version 10.4.10:n tai uudemman.


title: Linja 12 (Pariisin metro)

text: Paris Métro Ligne 12 (Linja 12) on yksi Pariisin metron kuudestatoista linjasta. Se liittää Issy-les-Moulineauxin etelässä Front Populaireen pohjoisessa. Linja 12 on toinen kahdesta linjasta, jotka Nord-Sud-yhtiö rakensi (toinen on nykyinen linja 13). Silloin se oli linja A.


title: Linja 12 (Pariisin metro)

text: Linja 12 on 15,3 km pitkä ja siinä on 29 asemaa. Keskimääräinen kahden aseman välimatka on 546 m. Noin 81,5 miljoonalla käyttäjällään linja on Pariisin metron 11. käytetyin. Linjan kalustona on 5-vaunuisia MF 67-runkoja.Linja 12 kulkee seuraavien nähtävyyksien läheltä:


title: Mäntynokkavarpunen

text: Mäntynokkavarpunen ("Mycerobas icterioides") on eteläisessä Aasiassa elävä peippoihin kuuluva varpuslintu.


title: Mäntynokkavarpunen

text: Kooltaan mäntynokkavarpunen on noin 22 cm. Koiraan pää, siivet ja pyrstö ovat väritykseltään mustat. Muu höyhenpuku on väritykseltään kirkkaan keltainen ja niskassa on oranssi vivahde. Koiras muistuttaa ulkonäöltään tamminokkavarpuskoirasta ("Mycerobas affinis"), jolla on kuitenkin enemmän oranssia höyhenissään. Koiras muistuttaa huomattavasti myös huppukuhankeittäjää ("Oriolus xanthornus"), josta mäntynokkavarpunen eroaa huomattavasti tukevamman nokkansa perusteella. Huppukuhankeittäjä ja mäntynokkavarpunen eivät myöskään elä samalla alueella. Naaras on selästään ja päästään ruskehtavan harmaa. Vatsa on väriltään vaaleanpunertavan ruskea. Siivet ovat harmaat ja mustareunaiset. Nuoret mäntynokkavarpuskoiraat muistuttavat naarasta, mutta ovat vatsastaan keltaisia. Mäntynokkavarpusen nokka on suurikokoinen ja tukeva ja muodoltaan kolmiomainen.


title: Mäntynokkavarpunen

text: Mäntynokkavarpusta tavataan Afganistanista, Pakistaninta, Intiasta ja Nepalista. Lajin elinympäristöä ovat kesällä Himalajan rinteiden mänty- kuusi- ja setrimetsät 1 500–3 000 metrin korkeudella. Talvella lintu siirtyy alemmaksi vuorenrinnettä tammimetsiin, jotka sijaitsevat noin 1 200 metrin korkeudella.


title: Mäntynokkavarpunen

text: Mäntynokkavarpuset etsivät ravintonsa maasta. Ravinto koostuu käpyjen sisällä olevista siemenistä, marjoista sekä hyönteisistä.


title: Mäntynokkavarpunen

text: Pesimäkauden ulkopuolella mäntynokkavarpuset elävät pienissä ryhmissä. Pesimäkausi kestää huhtikuulta heinäkuulle. Pesä rakennetaan lähelle puun runkoa oksanpätkistä, sammalista ja jäkälistä. Pesä on muodoltaan kuppimainen. Naarasmäntynokkavarpunen munii kahdesta kolmeen vihertävän harmaata ruskeaviiruista munaa. Sama pari pesii kaksi kertaa pesimäkauden aikana.


title: Beefeater (gini)

text: Beefeater Gin on James Burrough Ltd:n valmistama brittiläinen kuiva gini, jonka pullossa on Lontoon Towerin vartijan, "beefeaterin", kuva. Useimmissa maissa juoman alkoholipitoisuus on 40 tilavuusprosenttia. Beefeaterin omistaa Pernod Ricard.


title: Elektronisuihkulitografia

text: Elektronisuihkulitografiassa (Electron beam lithography, EBL) resisti valotetaan elektroneilla joko suorakirjoitus- tai projektiomenetelmällä. Suorakirjoituksessa resistin valotus tapahtuu piste kerrallaan sarjamuodossa, joten prosessi on joustava mutta hidas. Se tarjoaa erittäin hyvän resoluution, joka on parhailla laitteilla noin 20 nm. Käyttötarkoituksia suorakirjoitukselle ovat optisen litografian maskien teko sekä tutkimus-, tuotekehitysprosessit ja piensarjatuotanto. Projektioprosessissa resisti valotetaan pyyhkäisemällä elektronisuihkulla maskin yli rivi kerrallaan, ja se sopii käytettäväksi kun tuotantomäärät ovat liian pieniä optiseen litografiaan. Etuina suorakirjoitukseen nähden ovat nopeampi prosessi ja maskin kuvioiden skaalautuminen kuten optisessa projektiolitografiassa. Viivanleveys on pienimmillään noin 60 nm.


title: Elektronisuihkulitografia

text: Elektronisuihkulitografiassa käytetään yleensä 2 tai 3 valotuspistettä rinnakkain ja osin päällekkäin varmistamaan kuvion onnistuminen. Elektronisuihkulitografian suurin ongelma on sen hitaus, mikä tekee siitä sopimattoman massatuotantoon. Ongelmana on myös elektronien siroamisesta johtuva valotuskuvion leviäminen resistissä. Kuva esittää elektronien sirontaa resistissä.


New Yorkin roomalaiskatolinen arkkihiippakunta on roomalaiskatolisen kirkon arkkihiippakunta, jolla on 2,5 miljoonaa jäsentä ja 480 seurakuntaa New Yorkin osavaltion eteläisissä piirikunnissa. Sen pääkirkko on Pyhän Patrickin tuomiokirkko Manhattanilla.


title: New Yorkin roomalaiskatolinen arkkihiippakunta

text: Yhdysvaltojen apostolinen prefektuuri perustettiin vuonna 1784 ja vuonna 1808 Vatikaani korotti Baltimoren hiippakunnan arkkihiippakunnaksi, jolloin siitä erotettiin Philadelphian, Bostonin, Bardstownin ja New Yorkin hiippakunnat. Vuonna 1847 New Yorkin hiippakunnasta erotettiin Albanyn ja Buffalon hiippakunnat, ja se korotettiin arkkihiippakunnaksi vuonna 1850.


title: Artur Konde

text: Artur Konde (s. 20. syyskuuta 1988) on venäläinen jalkapallomaalivahti. Hänen venäläisseuransa ennen Suomeen tuloa keväällä 2007 oli Kuban Krasnodar. Keväästä 2007 lähtien Konde on pelannut torniolaisessa TP-47:ssä seuran ollessa Ykkösessä. Kaudeksi 2010 Konde palasi takaisin Venäjälle Ivanovoon. Toukokuussa 2012 Konde palasi Kakkosessa pelaavan TP-47:n riveihin.


title: Hapoel Petah Tikva

text: Hapoel Petah Tikva F.C. on israelilainen jalkapalloseura Petah Tikvan kaupungista. Seuran edustusjoukkue pelaa maan pääsarjassa, Ligat ha'Alissa. Vuonna 1934 perustettu seura, joka on voittanut maan mestaruuden kuusi kertaa, on toinen kaupungin kahdesta suurseurasta. Toinen on vuonna 1912 perustettu Maccabi Petah Tikva.


title: Luigi Rusca

text: Luigi Rusca (1762 Agno – 1822 Valence) oli sveitsiläissyntyinen, Venäjällä toiminut klassismin ajan arkkitehti.


title: Luigi Rusca

text: Rusca opiskeli Italiassa ja työskenteli vuodesta 1783 lähtien Venäjällä. Hän osallistui mm. Anitškovin, Taurian ja Strelnan palatsien sisustamiseen sekä Amiraliteetin kanavan rannalla sijaitsevan Bobrinskien palatsin uudelleenrakentamiseen. Ruscan muita töitä Pietarissa ovat Anitškovin palatsin Kabinetti, Höyhenlinjan pylväikkö, Jesuiittojen talo sekä Kaikkien surevien kirkko. Vuonna 1810 hän julkaisi kokoelman suunnittelemiensa rakennuksien piirustuksia. Arkkitehti kuoli Ranskassa.


title: Leivut

text: Leivut ovat Latviassa Gulbenen ja Alūksnen kunnissa lähellä Viron rajaa elänyt virolaisten ryhmä. Heidän itsestään käyttämänsä nimitys "Koiva maarahvas" tulee Gaujajoen vironkielisestä nimestä "Koiva".


title: Leivut

text: 1100-luvulta on mainintoja Adzelen maakunnassa eläneistä tšuudeista. Myöhemmin heidän asuinalueenaan mainitaan Gaujajoen varsi. Ensimmäiset kirjalliset tiedot, joissa käytetään termiä leivut, ovat August Wilhelm Hopelin kirjasta "Topographische Nachrichten von Lief und Ehstland" vuodelta 1777. Hopelin arvion mukaan leivuja olisi tuolloin ollut muutama tuhat. Anders Johan Sjögrennin vuonna 1849 esittämän arvion mukaan heitä oli 2 600. Heikki Ojansuu laski vuonna 1911 enää 116 leivua. Ojansuun teorian mukaan leivut olivat 1600–1700-luvuilla virolaisten asuinseutujen eteläosasta sotaa tai kulkutauteja paenneita. Tämä teoria on nykyisin kiistanalainen. Sen ovat kyseenalaistaneet esimerkiksi Harri Moora ja Paul Ariste. Nykykäsityksen mukaan leivut olivat alueensa alkuperäisasukkaita.


title: Leivut

text: Leivujen murteessa oli voimakkaita ääntämyksellisiä ja kieliopillisia vaikutteita latvian kielestä, sekä mahdollisesti myös liivin itämurteista. Viron murteista leivu oli lähinnä eteläisiä murteita. Viimeinen leivun murretta puhunut leivu Anton Bok kuoli 20. huhtikuuta 1988.


title: Jean-François Thomas de Thomon

text: Jean-François Thomas de Thomon (12. huhtikuuta 1760 Bern – 4. syyskuuta 1813 Pietari) oli sveitsiläissyntyinen, Venäjällä toiminut klassismin ajan arkkitehti.


title: Jean-François Thomas de Thomon

text: Jean-François Thomas de Thomon opiskeli 1780-luvulla Pariisin taideakatemiassa sekä Roomassa. Vuodesta 1799 hän työskenteli Venäjällä. Hän toimi opettajana Pietarin taideakatemiassa (vuodesta 1810 professori) ja armeijan liikenneinsinööri-instituutissa (vuodesta 1811).


title: Jean-François Thomas de Thomon

text: Arkkitehdin tuotannolle ovat ominaisia antiikin kreikkalaiset aiheet, voimakkaat ja massiiviset muodot sekä koristelun lakonisuus. Hänen töitään ovat Pietarin Vasilinsaaren pörssirakennus (1805–1810), Paavali I:n mausoleumi Pavlovskin puistossa (1805–1808), Maineen pylväs Pultavassa (1811) ja sairaala Odessassa (1806–1821). Hän laati myös julkisten ja asuinrakennusten mallipiirustuksia Venäjän maaseutukaupunkeja varten.


title: Jean-François Thomas de Thomon

text: Thomas de Thomon haudattiin Smolenskin luterilaiselle hautausmaalle, josta hänen jäännöksensä on myöhemmin siirretty 1700-luvun nekropoliin.


title: Kuuroaivi

text: Kuuroaivi () on tunturi Nikelin kunnassa Petsamon piirissä Murmanskin alueen luoteisosassa Venäjällä. Se sijaitsee Paatsjoen itäpuolella Suomen Neuvostoliitolle luovuttaman entisen Petsamon kunnan länsiosassa. Tunturi on 288 metriä korkea. Tunturin koillispuolella on Kaarablekki -niminen tunturi. Kuuroaivin ja Paatsjoen välistä kulkee entinen Jäämerentie. Suomen aikana tunturin eteläpuolella oli Höyhenjärven kylä ja pohjoispuolella Vouvatusjärven kylä.


title: Nënë Terezan kansainvälinen lentoasema

text: Nënë Terezan kansainvälinen lentoasema on Albanian pääkaupungin Tiranan lentoasema ja samalla maan ainoa kansainvälinen lentoasema. Lentoasema on nimetty Äiti Teresan mukaan, se tunnetaan myös nimellä Rinasin kansainvälinen lentoasema. Se sijaitsee 11 km Tiranan kaupungin ulkopuolella. Lentoaseman liikenne lisääntyi 2000-luvulla nopeasti: vuonna 2005 lentoasemaa käytti 785 000 matkustajaa, kun vuonna 2007 luku oli 1 107 325.


title: Kaarablekk

text: Kaarablekk () on tunturi Nikelin kunnassa Petsamon piirissä Murmanskin alueen luoteisosassa Venäjällä. Se sijaitsee Paatsjoen itäpuolella Suomen Neuvostoliitolle luovuttaman entisen Petsamon kunnan länsiosassa. Tunturi on 386 metriä korkea. Tunturin pohjoispuolella on Kaskamatunturi ja eteläpuolella Kuuroaivi.


title: Yliopistonkatu

text: Yliopistonkatu on kadunnimi useissa suomalaisissa kaupungeissa:


title: Felipe Benevides

text: Felipe de Oliveira Benevides (s. 1. maaliskuuta 1989) on brasilialainen jalkapalloilija, pelipaikaltaan keskikenttäpelaaja. Hän edustaa Suomen Kakkosessa pelaavaa Mikkelin Palloilijoita.


title: Felipe Benevides

text: Kotimaassaan Benevides pelasi Cearán osavaltiossa Foco Atleta Brasilin akatemiassa ja Verdes Mares Esporte Clubessa. Suomeen hän saapui vuonna 2008, jolloin hän pelasi Myllykosken Pallon A-junioreissa. Kaudella 2009 Benevides nousi seuran Veikkausliiga-joukkueeseen ja esiintyi kaikkiaan seitsemässä liigaottelussa. Hän pelasi myös lainasopimuksella Kakkosen Mikkelin Palloilijoissa, joka nousi kauden päätteeksi Ykköseen. Lokakuussa 2009 Benevides ja MYPA solmivat 1 + 2 -vuotisen jatkosopimuksen. Kaudella 2010 hän pelasi 21 liigaottelussa, useimmiten vaihtopelaajana, ja teki ensimmäisen liigamaalinsa.


title: Felipe Benevides

text: Kaudeksi 2011 Benevides siirtyi jo kaudella 2009 edustamaansa Mikkelin Palloilijoihin.


title: Kalpeahyppymyyrä

text: Kalpeahyppymyyrä ("Gerbillus perpallidus") on antilooppirotan sukuinen, Egyptistä kotoisin oleva hyppymyyrälaji. Suomessa laji on lemmikkieläimenä suhteellisen tuore. Lemmikkiharrastajat käyttävät siitä nimitystä "perpallidus".


title: Kalpeahyppymyyrä

text: Kalpeahyppymyyrää pidettiin aiemmin samana lajina karvajalkahyppymyyrän ("Gerbillus latastei") kanssa, mutta nykyisin sen asema itsenäisenä lajina on yleisesti tunnustettu. Nisäkäsnimistötoimikunta on ehdottanut, että kalpeahyppymyyrän suomenkieliseksi nimeksi vaihdettaisiin "kalpeagerbiili".


title: Kalpeahyppymyyrä

text: Laji on rakenteeltaan siro. Sen karvanlaatu on hento ja turkki rasvoittuu helposti. Turkin kunnossa pitäminen ei ole silti mahdotonta. Kalpeahyppymyyrän väri on haalean oranssi ja selän päällä turkin alta pilkottaa harmaa aluskarva. Lisäksi vatsa on valkoinen. Tätä väriä kutsutaan black eyed argenteksi. Lisäksi kalpeahyppymyyrällä esiintyy toisinaan white spotted -kuviota.


title: Kalpeahyppymyyrä

text: Kalpeahyppymyyrän perusruokaa on laadukas pelletti (ei heinäpohjainen), jota on oltava aina tarjolla. Myös laadukas siemensekoitus on hyvää. Ruoka ei saa olla liian rasvaista, jotta se ei liho. Liika rasva myös lisää turkin rasvaisuutta. Tuoretta ruokaa voi tarjota silloin tällöin. Mm. kasvikset, marjat ja hedelmät ovat hyviä. Lisäksi niille voi syöttää myös erilaisia puuroja, vellejä ja pastoja. Valkuaista kalpeahyppymyyrät saavat hyvin koirannappuloista tai kypsennetystä, maustamattomasta lihasta. Myös jokin muu vastaava käy. Kalpeahyppymyyrille voi syöttää satunnaisesti eläinkaupasta saatavia jauhomatoja. Muista, että mitään mausteellista ei saa antaa.


title: Kalpeahyppymyyrä

text: Kalpeahyppymyyrille hampaat kasvavat koko ajan. Siksi sen pitäisi saada jotain kovaa jyrsittävää, jotta hampaista ei kasva liian pitkiä. Näkkileipä ja kuiva leipä ovat hyviä. Myös pahvia kannattaa antaa.


title: Kalpeahyppymyyrä

text: Juomapullossa pitää olla aina tarjolla raikasta vettä. Vesi tulisi vaihtaa joka päivä. Suolakivi on turha, sen päälle yleensä vain pissitään. Mutta kalkkikivi voi olla ja sitä suositellaankin kantaville ja imettäville naaraille.


title: Kalpeahyppymyyrä

text: Kalpeahyppymyyrät ovat hämäräaktiivisia jyrsijöitä eli nukkuvat päivisin ja touhuilevat illalla ja yöllä. Luonteeltaan ne ovat vilkkaita, kilttejä ja kesyjäja purevat käsittelijäänsä harvoin. Kalpeahyppymyyräurokset eivät välttämättä tule toimeen keskenään, joten ne voivat asua myös yksin. Naaraita on hyvä olla enemmän.


title: Kalpeahyppymyyrä

text: Laji elää keskimäärin 3–4 vuotta.


title: Kalpeahyppymyyrä

text:
Lemmikkeinä kalpeahyppymyyrät tarvitsevat asumukseen terraarion tai vanhan akvaarion. Kanneksi sopii tiheäsilmäinen verkko. Kannen tulee olla myös tarpeeksi raskas. Minimimitat yhdelle yksilölle tulee olla: korkeus 0,3 m, pinta-ala 0,12 m.
Kalpeahyppymyyrä tarvitsee myös juomapullon, pesämökkejä ja ruokakupin. Ruokakuppi ei tosin ole välttämätön jos ruoan ripottelee häkkiin. Virikkeenä puhtaat oksat ovat hyviä. Niitä voi myös jyrsiä. Kuiva heinä ja vessapaperi on pesän pehmikkeeksi parasta. Turkin kunnossa pitoon kannattaa käyttää eläinkaupasta saatavaa hienojakoista chinchillan hiekkaa.


title: Muppetit ja jalokiviliiga

text: Muppetit ja jalokiviliiga () on Jim Hensonin ohjaama Muppetit-elokuva vuodelta 1981.


title: Caterham F1 Team

text: Caterham F1 Team (Lotus Racing kaudella 2010, Team Lotus, kaudella 2011, yritysnimeltään 1Malaysia F1 Team) oli malesialainen Formula 1 -talli, joka perustettiin vuonna 2009. Talli osallistui Formula 1 -sarjaan ensimmäistä kertaa kaudella 2010.


title: Caterham F1 Team

text: Vaikka talli käyttikin samaa nimeä kaikkien aikojen neljänneksi menestyneimmän tallin, Team Lotuksen kanssa, on se kuitenkin täysin eri talli. Lotus Racing on Malesian valtion, Lotus Carsin omistajan Protonin, Sepangin ratayhtiön, Air Asian, Naza Motorsin ja Malesian autoliiton yhteishanke. Malesian valtio tosin ei aio rahoittaa tallia muuten kuin Protonin välityksellä. Aluksi talli toimii Norfolkista, läheltä Lotus Carsin tehtaita, mutta myöhemmin tallin on tarkoitus rakentaa tilat Malesiaan Sepangin radan läheisyyteen. Kaudella 2010 tallin budjetti on noin 55 miljoonaa puntaa. Vuonna 2011 talli kilpaili nimellä Team Lotus. Kaudella 2012 talli kilpailee nimellä Caterham F1 Team.


title: Caterham F1 Team

text: 6. joulukuuta 2009 Alex Yoong nimitettiin tallin nuorten kuljettajien kehitysohjelman johtajaksi.


title: Caterham F1 Team

text: Ensimmäisellä kaudellaan tallin kuljettajina toimivat Heikki Kovalainen ja Jarno Trulli. Talli ei ollut 13 tallin joukossa, jotka valittiin kilpailemaan kaudelle 2010. Elokuun alussa 2009 BMW Sauber -talli ilmoitti kuitenkin vetäytyvänsä Formula ykkösistä, jolloin sen tallipaikka annettiin Lotukselle. Talli ei onnistunut saavuttamaan pisteitä sijoittuen kuitenkin sijalle kymmenen MM-taulukossa. Tallin kauden parhaaksi sijoitukseksi jäi Kovalaisen Japanin GP:stä ajama 12. sija.


title: Caterham F1 Team

text: Vuonna 2011 talli vaihtoi nimensä Team Lotukseksi. Kovalainen ja Trulli jatkoivat tallin kuljettajina. Kauden aikana talli jäi edellisen kauden tapaan ilman pisteitä. Tallin paras sijoitus kauden kisoissa oli 13:s sija, jonka Jarno Trulli ajoi kahdesti ja Heikki Kovalainen kerran. Pistetaulukossa talli sijoittui kymmenenneksi.


title: Caterham F1 Team

text: Ennen kauden alkua talli vaihtoi nimeään kaudelle 2012. Talli julkisti uuden autonsa, CT01:n 25. tammikuuta. Helmikuussa Caterham ilmoitti purkaneensa Jarno Trullin sopimuksen. Hänen tilalleen Kovalaisen tallikaveriksi otettiin Vitali Petrov Caterhamin kausi ei alkanut Australiassa aivan suunnitelmien mukaan, sillä sekä Heikki Kovalainen että Vitali Petrov keskeyttivät kilpailun. Kauden päättävässä Brasilian kilpailussa Petrov saavutti tallin historian parhaan sijoituksen ajamalla 11:nneksi. Talli sijoittui tämän ansiosta valmistajien sarjan kymmenenneksi, mikä takasi tallille 7,5 miljoonan lisätulot ensi kaudelle.


title: Caterham F1 Team

text: Talli jatkoi kaudella 2013 kuljettajakaksikolla Charles Pic ja Giedo van der Garde. Ensimmäistä kertaa talli menetti kymmenennen sijan tuomat palkintorahat sijoituttuaan kauden päätteeksi valmistajien sarjassa 11:nneksi saavuttamatta vieläkään ensimmäisiä pisteitään.


title: Caterham F1 Team

text: Kaudeksi 2014 Caterham vaihtoi jälleen molemmat kuljettajansa valittuaan kilpakuljettajikseen Marcus Ericssonin ja Kamui Kobayashin.


title: Caterham F1 Team

text: 27. kesäkuuta Caterhamin tallin perustaja Tony Fernandes ilmoitti tallin olevan myynnissä. Talli myytiin uusille sijoittajille mutta talli ajautui nopeasti talousvaikeuksiin. 22. lokakuuta 2014 Caterham Cars ajautui konkurssiin joten Caterhamin F1-tallin jatko kauden viimeisissä kilpailuissa oli epävarmaa. Myöhemmin vahvistettiin että Caterham ei tule ajamaan USA:n GP:ssä ja Brasilian GP:ssä taloudellisien vaikeuksien vuoksi.


title: Caterham F1 Team

text: Konkurssin selvitysmies Finbarr O’Connell vahvisti marraskuussa, että talli osallistuu kauden päättävään Abu Dhabin GP:hen kerättyään joukkorahoituksella 2,3 miljoonaa euroa.


title: Caterham F1 Team

text: Vuonna 2015 talli pyyhittiin pois MM-sarjaan osallistuvien tallien listalta, joten tallin tarina tuli lopullisesti päätökseensä.


title: Caterham F1 Team

text: • Abu Dhabin GP:ssä 2014 jaettiin tuplapisteet.


title: Caterham F1 Team

text: Heikki Kovalainen


Teenage Mutant Ninja Turtles 3: Mutant Nightmare on Konamin kehittämä ja marraskuussa 2005 julkaisema tappelupeli. Peli perustuu animaatiosarjaan "Teini-ikäiset mutanttininjakilpikonnat". Pelin tapahtumat keskittyvät animaatiosarjan kolmanteen tuotantokauteen.


title: Teenage Mutant Ninja Turtles 3: Mutant Nightmare

text: Pelissä on yhteensä neljä eri tasoa, joita kutsutaan pelissä ”Episodes”. Jokaisella tasolla on oma juoni, joka ei liity mitenkään seuraavaan tasoon.


text: Triceratonit ovat saapuneet maaplaneetalle yrittääkseen löytää Fugitoidin. Turtlesit suojelevat Fugitoidia ja seuraavat Triceratoneja avaruuteen, kun April ja Casey joutuvat vangituksi.Agentti Bishopin johtaman maansuojeluyksikön agentit ovat siepanneet Mestari Tikun. Tämän vuoksi Turtlesien täytyy pelastaa mestarinsa hallituksen virkavallan miehiltä.Oroku Saki teeskentelee olevansa huolissaan oleva liikemies, joka New Yorkin siivoamisen ohella onkin alkanut keräämään Tricerationien teknologiaa New Yorkin kunnostuksen keskeltä. Oroku Sakin tarkoituksena on käyttää kerättyä teknologiaa päästäkseen avaruuteen jahtaakseen Utromeita.Neljäs taso on bonustaso, jonne pääsee suorittamalla kolmannen tason Exodusin. Bonustasolla Ylivertaiseksi Drakoksi muodostuneet Drako ja Ylivertainen ninja ovat varastaneet lordi Samanaikaisen aikavaltikkaan ja lähettävät Turtlesit, sekä Tikun neljään eri ulottuvuuteen. Taso perustuu löyhästi televisiosarjan jaksoihin 71-75, joissa jokainen Turtles joutuu omanlaiseensa painajaiseen. Pelissä painajaiset poikkeavat sarjasta muun muassa kaikkien unet liittyvät nykyhetkeen, eikä tulevaisuuteen.


title: Bruno Ruffo

text: Bruno Ruffo (9. joulukuuta 1920 Colognola ai Colli, Verona – 9. helmikuuta 2007 Verona) oli italialainen ratamoottoripyöräilijä. Hän voitti maailmanmestaruuden 125-kuutioisissa vuonna 1950 ja 250-kuutioisissa vuosina 1949 ja 1951. Ruffo oli kaikkien aikojen ensimmäinen 250-kuutioisten maailmanmestari.


title: Bruno Ruffo

text: Bruno Ruffon ammattilaisura alkoi vuonna 1946. Vuonna 1949 hän ajoi ensimmäisen MM-osakilpailunsa 250-kuutioisissa ja voitti sen. Hän voitti myös 125-kuutioisissa ensimmäisen ajamansa osakilpailun. Ruffo mursi uransa aikana molemmat jalkansa kahdesti; vuonna 1952 Saksan osakilpailussa ja vuonna 1953 Mansaaren osakilpailun harjoituksissa. Jälkimmäisen loukkaantumisen jälkeen Ruffo päätti lopettaa uransa.


title: Bruno Ruffo

text: Kilpauran jälkeen Ruffo piti autovuokrausliikettä Veronassa. Vuonna 2003 hän sai Italian korkeimman kunniamerkin, Commendatore dell'Ordine al Meriton, presidentti Carlo Azeglio Ciampilta.


title: Mitä meistä tuli

text: Mitä meistä tuli on vuonna 2009 Suomessa teatterilevityksen Finnkinossa saanut suomalainen harrastelijaelokuva, jonka on ohjannut ja käsikirjoittanut Miika Ullakko. Miika Ullakko näyttelee myös elokuvan yhtä pääosaa. Muissa rooleissa nähdään muun muassa harrastelijanäyttelijät Olli Similä ja Maria Uusikylä, jotka nähtiin myös Miika Ullakon "Graffiti meissä" -elokuvassa. "Mitä meistä tuli" on niin sanottu indie-elokuva, joka on toteutettu tuottajien omalla rahoituksella ja oman markkinointikoneiston voimin. Elokuva on saavuttanut suomalaiseksi indie-elokuvaksi paljon, sillä se on yksi harvoista teatterilevitykseen päätyneistä indie-elokuvista. Elokuvaa levitti teattereihin Black Lion Pictures.


title: Mitä meistä tuli

text: Luokkakokouksesta kertova elokuva on voittanut parhaan elokuvan palkinnon Ranskassa (Culture&Cultures International Film Festival) sekä parhaan eurooppalaisen elokuvan palkinnon Etelä-Afrikassa. Elokuva pääsi lisäksi International Panorama sarjaan Shanghain kansainvälisille elokuvafestivaaleille. Finnkino toi elokuvan ohjelmistoonsa joulukuussa 2009 yhdellä esityskopiolla. Vuoden 2009 Jussi-gaalan yleisöäänestyksessä elokuva nousi toiseksi suosituimmaksi heti Rööperin jälkeen .


title: Mitä meistä tuli

text: Elokuvassa kuullaan Arttu Wiskarin laulamana kappaleet ”Huuto hiljainen”, ”Satamasta satamaan”, ”Tuhkaa ja ikävää” ja ”Mallorcalla”. Hän esittää elokuvassa itseään esiintymässä lavalla.


title: Kerjääminen eilen ja tänään

text: Kerjääminen eilen ja tänään. Historiallisia, oikeudellisia ja sosiaalipoliittisia näkökulmia kerjäämiseen on Vastapainon vuonna 2009 julkaisema kirja, jossa ryhmä tutkijoita Helsingin ja Turun yliopistoista käsittelee artikkeleissaan kerjäämistä pohditaan historiallisista, oikeudellisista ja sosiaalipoliittisista näkökulmista. Kirjoittajina ovat tutkijat Kaarlo Arffman, Susan Kuivalainen, Anne Mikkola, Virpi Mäkinen, Anne Birgitta Pessi, Heikki Pihlajamäki, Panu Pulma ja apulaisoikeuskansleri Mikko Puumalainen.


title: Atomivoimamikroskooppi

text: Atomivoimamikroskoopissa (AFM = "Atomic force microscope") näytteen pintaa tutkitaan värähtelijään kiinnitetyllä erittäin terävällä neulalla, jonka kärki voi olla kooltaan vain joitain nanometrejä. Neulaa ja näytettä liikutellaan suhteessa toisiinsa. AFMilla kyetään havaitsemaan näytteen pinnassa jopa nanometrin osien korkeusvaihtelut, vaakaresoluutio on nanometrin luokkaa ja riippuu neulan koosta. AFM-mittauksessa saatavan profiilin määrää "tip convolution", joka tarkoittaa sitä, että jokainen kuvan datapisteistä edustaa spatiaalista konvoluutiota kärjen muodon ja kuvattavan kohteen muodon välillä. Niin kauan kuin kärki on paljon terävämpi kuin kohde, saadaan todellinen profiili, mutta jos kohde on kärkeä terävämpi, kärjen muoto määrittelee kuvan. Kuva 1 havainnollistaa edellä kuvattua tilannetta.


title: Atomivoimamikroskooppi

text:
AFMin kärkeen kohdistuvat van der Waalsin voimat, joiden voimakkuus ja vaikutussuunta riippuu kärjen etäisyydestä näytteen pinnasta. Lähietäisyydellä van der Waals-voimia vastaava potentiaali on muotoa formula_1, jolloin vuorovaikutustyyppi on karkottava (repulsiivinen). Pidemmillä etäisyyksillä potentiaali muotoa formula_2 ja vuorovaikutustyyppi on puoleensavetävä (attraktiivinen). AFM:lle voidaan määritellä kolme periaatteellista toimintatilaa: kontakti, kosketus ja ei-kontakti. Kontaktimoodissa kärki osuu näytteen pintaan ja kokee karkottavan voiman, joka pakottaa kärjen seuraamaan pintaprofiilia tasaisesti. Resoluutio on parempi kuin muissa toimintatiloissa, koska poikkeama ja poikkeuttava voima ovat suurempia. Kosketusmoodi on kontakti- ja ei-kontaktimoodien välimuoto, jossa kärki osuu kevyesti näytteen pintaan. Värähtelyn amplitudi vaihtelee tällöin pinnan topografian mukaan pyyhkäisyn edetessä, missä tapauksessa edelleen ollaan karkottavan vuorovaikutuksen alueella mutta lähempänä potentiaaliminimiä kuin kontaktimoodissa.
Kontaktimoodiin verrattuna kosketusmoodin etuna on se, ettei näytteen pinta vaurioidu ja lisäksi saavutetaan lähes yhtä hyvä resoluutio. Ei-kontaktimoodissa kärki pidetään vähintään useiden nanometrien päässä näytteen pinnasta, jolloin näytteen vahingoittumisesta ei ole pelkoa, mutta resoluutio kärsii selvästi. Kontaktimoodissa voidaan päästä jopa atomitason resoluutioon. Toimintatilasta riippumatta haluttu mitta saadaan värähtelijän poikkeamasta vaakatasosta. AFMin mittausjärjestely on esitetty kuvassa 2. Suurin mitattavissa oleva korkeusero riippuu värähtelijän maksimipoikkeamasta ja on yleensä 10 µm luokkaa. AFMin neula voi helposti katketa pienissä jyrkkäreunaisissa rakenteissa, ja toisaalta neula saattaa myös tuhota hienorakenteita.


title: Yliopistonkatu (Tampere)

text: Yliopistonkatu on pohjois–etelä-suuntainen katu Tullin kaupunginosassa Tampereella. Katu on Tammelan puistokadun eteläinen jatke, joka alkaa Itsenäisyydenkadulta ja ulottuu etelässä Kalevantielle. Pituutta sillä on 400 metriä. Kadun itäpuolella on Sorsapuiston viheralue ja vuonna 1990 valmistunut konsertti- ja kongressikeskus Tampere-talo.


title: Yliopistonkatu (Tampere)

text: Alun perin katu oli vain eteläinen osa Tammelan puistokatua, mutta se nimettiin vuonna 1984 Yliopistonkaduksi 60 vuotta täyttäneen Tampereen yliopiston aloitteesta. Yliopiston kampus sijaitsee kadun eteläpäässä Kalevantien toisella puolella.


title: Die Muminfamilie

text: Die Muminfamilie on länsisaksalainen televisiosarja, joka oli ensimmäinen Muumeista tehty televisio-ohjelma. Sen tuotti Augsburger Puppenkiste. Sarja on mustavalkoinen ja toteutettiin marionettinukeilla, siinä missä myöhemmät muumisarjat ovat pääosin erilaisia animaatioita. Sarjaa tehtiin kaksi tuotantokautta, jotka molemmat käsittivät kuusi jaksoa. Jaksot 1–6 perustuivat kirjaan "Taikurin hattu" ja jaksot 7–12 kirjaan "Vaarallinen juhannus".


title: Die Muminfamilie

text: Ensimmäinen tuotantokausi (Die Muminfamilie) - 1959:


title: Die Muminfamilie

text: Toinen tuotantokausi (Sturm im Mumintal) - 1960:


title: Taljatunturi

text: Taljatunturi () on tunturi Nikelin kunnassa Petsamon piirissä Murmanskin alueen luoteisosassa Venäjällä. Se sijaitsee Paatsjoen itäpuolella Porojärven ja Laukkajärven välissä Suomen Neuvostoliitolle luovuttaman entisen Petsamon kunnan länsiosassa. Tunturi on 325 metriä korkea. Tunturin eteläpuolella on Suortitunturi.


title: Paiddevödd

text: Paiddevödd () on tunturi Nikelin kunnassa Petsamon piirissä Murmanskin alueen luoteisosassa Venäjällä. Se sijaitsee Suortitunturin itäpuolella Suonijärven ja Laukkajärven välissä Suomen Neuvostoliitolle luovuttaman entisen Petsamon kunnan länsiosassa. Tunturi on 335 metriä korkea.


title: Tiikerihai (televisiosarja)

text: Tiikerihai on vuosina 1987–1988 MTV:llä esitetty suomalainen sketsejä ja musiikkia sisältävä viihdeohjelma. Syksyllä 1987 ohjelmaa esitettiin maanantaisin klo 19.30–20.30. Tammikuussa 1988 ohjelman esitys vaihtui lauantai-iltaan klo 22.15–23.15.


title: Loui Eriksson

text: Loui Eriksson (s. 17. heinäkuuta 1985 Göteborg, Ruotsi) on ruotsalainen jääkiekkoilija, joka pelaa Vancouver Canucksissa. Hän on Dallas Starsin toisen kierroksen varaus vuodelta .


title: Loui Eriksson

text: Eriksson pelasi juniorina Frölundassa. Hän voitti kausina 2001–2002 ja 2002–2003 sekä J18 Allsvenskanin mestaruuden että J20 SuperElitin mestaruuden. Ensimmäiset miesten pelinsä Eriksson pelasi kaudella 2003–2004 Frölundan edustusjoukkueessa ja hänet valittiin vuoden tulokkaaksi. Seuraavalla kaudella 2004–2005 Eriksson voitti Ruotsin mestaruuden sekä J20 SuperElitin mestaruuden. Elokuussa 2005 hän teki kolmen vuoden tulokassopimuksen Dallas Starsin kanssa.


title: Loui Eriksson

text: NHL:ssä Eriksson debytoi kaudella 2006–2007, jolloin pelasi 59 ottelua. Seuraavalla kaudella hän vakiinnutti paikkansa Starsin miehistössä ja sitä seuraavalla kaudella 2008–2009 Eriksson teki läpimurtonsa ja teki 63 tehopistettä, 36 maalia ja 27 syöttöpistettä, 82 ottelussa. Hän oli tuolla kaudella Starsin paras maalintekijä, kuten myös kaudella 2009–2010. Kaudella 2011–2012 hän oli joukkueen paras pistemies tehoilla 26+45=71.


title: Loui Eriksson

text: Heinäkuussa 2013, seitsemän Dallasissa pelatun kauden jälkeen, Eriksson siirtyi Boston Bruinsiin osana pelaajakauppaa, jossa Bruins sai hänen lisäkseen hyökkääjät Matt Fraserin ja Reilly Smithin sekä puolustaja Joe Morrow’n ja jossa Starsiin siirtyivät hyökkääjät Rich Peverley ja Tyler Seguin sekä puolustaja Ryan Button.


title: Loui Eriksson

text: Eriksson pelasi kahdet alle 20-vuotiaiden MM-kilpailut ja yhdet alle 18-vuotiaiden MM-kilpailut, muttei voittanut niissä mitalia. Hän pelasi ensimmäiset miesten MM-kilpailunsa Sveitsissä keväällä 2009 ja voitti pronssia. Vuonna 2011 hän voitti MM-hopeaa ja vuonna 2013 MM-kultaa. Erikssonin veli Lennon pelasi yhden pääsarjaottelun Frölundassa kaudella 2002–2003 ja hän pelasi myöhemmin Ruotsin alemmissa sarjoissa.


title: DJ Krush

text: Hideaki Ishi (, s. 1962 Tokio, Japani) tunnetaan paremmin taiteilijanimellään DJ Krush on japanilainen hip hop DJ ja -tuottaja.


title: DJ Krush

text: Ishi syntyi Tokiossa vuonna 1962. Hän lopetti koulun kesken jo nuorena ja liittyi paikalliseen katujengiin ja myöhemmin Yakuzaan. Hän jätti kuitenkin Yakuzan ja muun rikollisuuden löydettyään parhaan ystävänsä irtonaisen sormen pöydältään.


title: DJ Krush

text: 1980-luvulla Ishi meni tyttöystävänsä kanssa elokuviin katsomaan Wild Style -nimistä hip hop -elokuvaa. Hän sai vaikutteita elokuvasta ja päätti, että hänestä tulee hip hop-muusikko. Seuraavana päivänä Ishi meni ostamaan miksereitä ja muita DJ-tarvikkeita. Vuonna 1987 Krush perusti Krush Posse -nimisen hip hop -yhtyeen. DJ Krush on yksi Japanin tunnetuimpia hip hop -DJ:tä.On Mo'Wax


title: HMS Boadicea (H65)

text: HMS Boadicea (viirinumero H65) oli vuonna 1930 vesillelaskettu Britannian Kuninkaallisen laivaston B-luokan hävittäjä, joka palveli toisessa maailmansodassa.


title: HMS Boadicea (H65)

text:
Alus tilattiin 4. maaliskuuta 1929 Hawthorne Leslieltä osana vuoden 1928 laivasto-ohjelmaa. Alus valmistui telakalta 7. huhtikuuta 1931, jolloin sen kustannukset olivat 225 325 puntaa. Kustannuksiin ei ollut laskettu Amiraliteetin toimittamia ase- ja viestijärjestelmiä.
"HMS Boadicea" liitettiin syyskuussa 1939 Doveriin 19. Hävittäjälaivueeseen, jonka mukana se kuljetti saattueita Ranskaan ja Ranskasta. Alus siirrettiin marraskuussa 22. Hävittäjälaivueeseen Harwichiin.


title: HMS Boadicea (H65)

text: Alus pelasti 21. marraskuuta yhdessä "HMS Griffinin", "HMS Keithin" sekä kahden puolalaisen hävittäjän kanssa "HMS Gipsyn" miehistön aluksen osuttua miinaan Harwichin edustalla.


title: HMS Boadicea (H65)

text: "HMS Boadicea" upposi 13. kesäkuuta 1944 ilmapommituksessa Normandian maihinnousun yhteydessä.


title: Giorgio Morandi

text: Giorgio Morandi (20. heinäkuuta 1890 Bologna, Italia – 18. kesäkuuta 1964 Bologna) oli italialainen taidemaalari ja taidegraafikko. Hänet tunnettiin yksinkertaisista mutta näkemyksellisistä moderneista asetelmamaalauksistaan, jotka kuvaavat pulloja, maljakoita ja laatikoita.


title: Giorgio Morandi

text: Morandia on vaikea sijoittaa erityisesti mihinkään koulukuntaan. Tärkeimpänä häneen vaikuttaneena esikuvana pidetään ranskalaista Paul Cézannea, jonka keskittyminen muotoon ja värien tasaisuuteen inspiroivat myös Morandia. Morandin esikoisnäyttely oli vuonna 1914 Bolognassa futurististen taiteilijoiden kanssa. Vuosina 1918–1919 hänet yhdistettiin usein metafyysiseen koulukuntaan.


title: Giorgio Morandi

text: Morandi kehitti hyvin intiimin lähestymistavan taiteeseen. Hänen hiljaisia maisemakuviaan ja väreiltään hillittyjä yksinkertaisia asetelmamaalauksiaan pidetään taitavasti suunniteltuina ja symbolistisina. Herkät ja lyyriset värisävyt rajoittuvat usein savensävyisiin valkoisiin, jopa tylsiin vihreisiin ja murrettuun ruskeaan, joissa toisinaan on terrakotta-sävyisiä erikoiskohteita.


title: Giorgio Morandi

text: Morandi työskenteli Bolognan taideakatemiassa etsauksenopettajana 1930–1956, ja hänellä oli perustavanlaatuinen vaikutus italialaisiin taidegraafikoihin.


title: Ying Yang Forever

text: Ying Yang Forever on rap-duo Ying Yang Twinsin kuudes studioalbumi. Albumi julkaistiin 31. lokakuuta 2009.


title: Mikko Barsk

text: Mikko Barsk (s. 15. kesäkuuta 1985 Tornio) on suomalalainen jalkapalloilija. Pelipaikaltaan hän on hyökkääjä.


title: Mikko Barsk

text: Hän edusti kotipaikkakuntansa TP-47:ää kausina 2002-2009 tehden 105 ottelussa 30 maalia. Kaudeksi 2010 hän siirtyi naapurikaupungin ykkösen seuraan PS Kemiin. Uransa alkuvaiheessa hän pelasi TP-47:n farmiseura Arpelan Palloseurassa ja Haparanda FF:ssä.


title: Mikko Barsk

text: Kaudeksi 2010 Mikko Barsk siirtyi naapurikaupungin ykkösen seuraan PS Kemiin. Hän palasi kuitenkin seuraavalla kaudella kasvattajaseuraansa Tornioon, joka pelasi silloin Kakkosta. Merkittävin saavutus Mikko Barskilla oli ottelussa FC Vaajakoskea vastaan syyskuussa 2011, jossa hän teki kaikkiaan seitsemän maalia, vaikka pelasi vain 71 minuuttia.


title: Mikko Barsk

text: Kaudeksi 2012 Barsk siirtyi Ruotsin Ylitorniolle edustaen sikäläistä Övertorneå SK:ta, joka pelasi Division III:ta sen Norra-lohkoa.


title: Mikko Barsk

text: Juniorina Mikko Barsk pelasi myös jääpalloa Tornion Palloveikoissa sekä kaksi ottelua Suomen poikien maajoukkueessa.


title: Anhedonia

text: Anhedonia on kyvyttömyyttä tuntea mielihyvää asioista, jotka sitä yleensä tuottavat. Se on keskeinen masennuksen oire mutta ei ole sairauden lievässä muodossa tavanomaista. Kyvyttömyys tuntea mielihyvää on myös yksi skitsofrenian niin kutsutuista negatiivisista oireista.


title: Aleuttientiira

text: Aleuttientiira ("Onychoprion aleuticus", aiemmin "Sterna aluetica") on Alaskan ja Venäjän kaukoidän välisellä merialueella elävä tiiralaji.


title: Aleuttientiira

text: Linnun pituus on 32–34 cm, siipien kärkiväli 75–80 cm ja paino noin 110 g. Aleuttientiira on keskikokoinen tiira, jolla on valko-harmaa höyhenpuku, ja jonka päälaki, niska ja ohjas ovat mustat. Otsa on valkoinen, nokka ja koivet tummanharmaat. Sukupuolet ovat samanvärisiä. Nuori lintu on valkoisen, ruskean ja harmaan kirjava, ja sen koivet ovat punertavat.


title: Aleuttientiira

text: Aleuttientiira elää lisääntymisaikana Beringinmeren ja pohjoisimman Tyynenmeren saarilla ja rannikoilla, muun muassa Sahalinilla, Kamtšatkalla, Ohotanmerellä, Aleuteilla sekä Alaskan länsi- ja etelärannikolla. Alaskassa pesii noin 9 500 yksilöä, ja suurin 1 700 yksilön yhdyskunta sijaitsee Yakutatissa. Spencer Fullerton Baird kuvaili lajin holotyypin Kodiakinsaarelta Alaskassa. Lajin esiintymisalue kattaa 50 000–100 000 neliökilometriä ja populaation koko on 30 000–35 000 yksilöä. Laji on muuttolintu, joka palaa pesimäseuduilleen Alaskassa toukokuun jälkipuoliskolla ja lähtee syyskuun puolimaissa. Talvehtimisalueita ei tunneta, mutta ne sijaitsevat mahdollisesti Filippiineillä ja Indonesiassa, ehkä etelämpänäkin. Laji on tavattu Euroopassa vain kerran, Englannissa.


title: Aleuttientiira

text: Aleuttientiiran elinympäristöä ovat soistuneet matalaruohoiset rannat ja hiekkarannat sekä tundra.


title: Aleuttientiira

text: Laji pesii yhdyskunnittain, tavallisesti lapintiira- tai pikkukajavayhdyskunnissa, Venäjän puolella myös kalatiirayhdyskunnissa. Pesä on maassa oleva painanne, johon naaras munii tavallisesti kaksi munaa, joita haudotaan 22 päivää. Poikaset ovat pesäjättöisiä ja oppivat lentämään neljän viikon ikäisinä.


title: Aleuttientiira

text: Aleuttientiirat syövät enimmäkseen kalaa, joista villakuore ja tuulenkalat ("Ammodytidae") ovat tavallisimpia. Myös pienet selkärangattomat ja hyönteiset kuuluvat sen ruokavalioon.


title: Gutta

text: Gutta on rap-artisti Ace Hoodin debyyttialbumi. Albumi julkaistiin 18. marraskuuta 2008. Albumin julkaisivat Def Jam ja DJ Khaledin levy-yhtiö We the Best.


title: Gutta

text: Albumi sijoittui Billboard 200-listan 36. sijalle 24,000 kappaleen viikkomyynnillään.


title: Gutta

text: Suluissa tuottaja.


title: Ruthless

text: Ruthless on rap-artisti Ace Hoodin toinen studioalbumi. Albumi julkaistiin 30. kesäkuuta 2009. Kuten edellisenkin albumin tämänkin albumin julkaisijana toimivat Def Jam ja DJ Khaledin levy-yhtiö We the Best. Albumi julkaistiin vain seitsemän kuukautta Ace Hoodin "Gutta"-devyyttialbumin jälkeen.


title: Ruthless

text: Ruthless sijoittui Yhdysvalloissa Billboard 200 -listan sijalle 23.


title: Ruthless

text: Suluissa kappaleen tuottaja.